MEABHRÁN MÍNIÚCHÁIN

1. COMHTHÉACS AN TOGRA

Is é is príomhaidhm don togra seo tacaíocht a chur ar fáil don mhargadh gnólachtaí sóisialta le go ndéanfaidh cistí infheistíochta atá dírithe ar na gnólachtaí sin airgead a thiomsú ar shlí níos éifeachtaí.

Tá borradh mór faoi earnáil na ngnólachtaí sóisialta[1] san AE. Gnóthais a bhfuil sé de phríomhchuspóir acu tionchar sóisialta a bhaint amach, seachas brabús a dhéanamh do scairshealbhóirí nó do pháirtithe leasmhara eile, atá i ngnólachtaí sóisialta. Chun tionchar sóisialta a bhaint amach, déantar iarracht sa ghnó sóisialta forbairt a dhéanamh ar theicníochtaí gnó, lena n-áirítear airgeadas gnó. Cé gur earnáil nua í, tá borradh mór fúithi faoi láthair. Tugadh le fios i dtuarascáil 2009 a rinne an Global Enterprise Monitor go raibh idir 3 % agus 7.5 % den fhórsa oibre i mBallstáit áirithe san AE fostaithe i bhfoirm éigin de ghnólacht sóisialta.

Is FBManna formhór na ngnólachtaí sóisialta. Freagraíonn an misean sóisialta a bhíonn ag gnólachtaí sóisialta d’fhócas láidir ar fhorbairt inbhuanaithe agus chuimsitheach, agus ar na dúshláin shóisialta atá ann ar fud an AE a réiteach: is éard a chiallaíonn an méid sin gur dócha go mbeidh tionchar sóisialta níos dearfaí ag infheistíocht i ngnólachtaí sóisialta ná ag infheistíocht in FBManna go ginearálta. De réir meastachán áirithe, ar nós mheastacháin J.P. Morgan, d’fhéadfadh infheistíochtaí sóisialta fás go gasta agus margadh de bhreis agus EUR 100 billiún a chruthú, rud a léiríonn an cumas atá san earnáil nua seo[2].

Má chabhraítear leis an earnáil seo fás agus borradh breise a dhéanamh, is tacaíocht mhór a bheidh ann chun cuspóirí na Straitéise Eoraip 2020 a bhaint amach.

Faigheann gnólachtaí sóisialta méid mór maoinithe ó dheontais a thagann ó fhondúireachtaí, ó dhaoine aonair agus ón earnáil phoiblí. Braitheann an fás inbhunaithe gnó a dhéanann siad, áfach, ar an réimse is leithne agus is féidir d’infheistíochtaí agus d’fhoinsí airgeadais a bheith ar fáil acu. Tá ról tábhachtach ina leith sin anois ag margadh an AE i gcistí infheistíochta. Tá margadh cistí infheistíochta a bhfuil mar phríomhchuspóir aige infheistíocht a dhéanamh i ngnólachtaí sóisialta tagtha chun cinn. Ar mhaithe le cistí spriocdhírithe den sórt sin a idirdhealú ó chistí infheistíochta sóisialta i gcoitinne, is cistí um fhiontraíocht shóisialta a thugtar ar na cistí spriocdhírithe sin sa togra seo. Léiríonn an fás atá ag teacht ar chistí um fhiontraíocht shóisialta an borradh spéise atá ag go leor infheisteoirí in infheistíochtaí a dhéanamh, mar chuid de phunann níos leithne de ghnáth, atá dírithe ar éifeachtaí dearfacha sóisialta a bhaint amach beag beann ar thoradh airgeadais.

Tugann an fhianaise ar mhainneachtain rialála agus margaidh le fios go bhfuil dhá fhadhb ann atá ag cur srian ar fhorbairt na gcistí um fhiontraíocht shóisialta.

Ar an gcéad dul síos, níl na ceanglais rialála atá ann ar leibhéal an AE agus ar an leibhéal náisiúnta curtha in oiriúint chun tiomsú caipitil ag na cineálacha sin cistí a éascú. Tá costas mór agus castacht ag baint le tiomsú caipitil ar bhonn trasteorann i ngeall ar ilroinnt na rialacha náisiúnta faoina rialaítear ‘láithriú príobháideach’[3] ar an gcoigríoch. I ngeall nach mór rialacha náisiúnta éagsúla faoina rialaítear ‘láithriú príobháideach’ le grúpa infheisteoirí roghnaithe a chomhlíonadh, bíonn costas breise ar chaipiteal do na cistí seo. Chomh maith leis sin, níl borradh faoi chistí um fhiontraíocht shóisialta sna Ballstáit uile, agus tá dáileadh na gcistí scaipthe go míchothrom ar fud an Aontais.

Is léir ó chomhairliúchán a rinneadh leis na Ballstáit go mbíonn, i bhformhór na gcásanna, na cistí sin um fhiontraíocht shóisialta faoi rialú rialacha náisiúnta ginearálta is infheidhme maidir le láithriú príobháideach nó faoi rialú forálacha dlíthiúla speisialta a tugadh isteach i gcás caipitil fiontair nó gnáthscaireanna príobháideacha. I líon an-bheag Ballstát tá rialacha speisialta i bhfeidhm maidir le catagóirí níos ginearálta de chistí infheistíochta sóisialta atá ar fáil d’infheisteoirí miondíola. Ní hé go bhfuil infheistíochtaí na gcistí infheistíochta sóisialta ginearálta sin dírithe go sonrach ar ghnólachtaí sóisialta. Léirigh fianaise a tugadh sa mheasúnú tionchair go bhfuil ualach costais agus laghdú ar rochtain éifeachtúil ar mhargaí caipitil i gceist do chistí den sórt sin mar thoradh ar ilroinnt na rialacha náisiúnta a bhaineann le cistí um fhiontraíocht shóisialta agus easpaí maidir le hoiriúnú na rialacha sin dá riachtanais. Cé go bhfuil suim mhór ag infheisteoirí i straitéisí infheistíochta sóisialta, cuireann na hualaí rialála sin bac ar chistí um fhiontraíocht shóisialta a bhfuil méid éifeachtúil iontu a chruthú (is annamh a bhíonn sócmhainní ciste um fhiontraíocht shóisialta níos airde ná EUR 20 milliún ar an meán).

Ar an dara dul síos, bíonn ar infheisteoirí a d’fhéadfadh infheistiú i gcistí um fhiontraíocht shóisialta aghaidh a thabhairt ar réimse leathan tairiscintí difriúla d’infheistíocht shóisialta, ar leibhéil dhifriúla faisnéise a bhaineann le hinfheistíochtaí sóisialta, le roghnú agus scagadh gnólachtaí sóisialta, agus le modhanna cur chuige maidir lena bhfeidhmíocht shóisialta a thomhas. D’fhéadfadh go mbeadh ar na cistí féin agus na gnólachtaí sóisialta ar a bhfuil siad dírithe aghaidh a thabhairt ar chostais atá ann i ngeall ar bhearta féinrialála forluiteacha nó iomaíocha maidir leis na saincheisteanna atá luaite thuas. Déantar dochar do mhuinín na n‑infheisteoirí.

Cuireann na deacrachtaí sin bac ar shreabhadh éifeachtúil caipitil go dtí na cistí um fhiontraíocht shóisialta, agus go dtí na gnólachtaí sóisialta féin dá bhrí sin, agus is bac iad na deacrachtaí sin freisin ar mhargadh infheistíochta aonair a fhorbairt don chineál seo infheistíochta.

I ngeall ar na dálaí sin, thug an Coimisiún faoi, sa Ghníomh um an Margadh Aonair[4], roinnt beart a bhunú lena áirithiú go dtiocfadh borradh faoi ghnólachtaí sóisialta an AE, agus go bhféadfaí dul i ngleic leis na laigí maoinithe sin. Tá an togra reatha maidir le creat Eorpach le haghaidh cistí um fhiontraíocht shóisialta ar cheann de na tionscnaimh atá dírithe ar an ngealltanas sin; is cuid é de Thionscnamh Gnó Sóisialta na Choimisiúin (COIM(2011) 682/2), agus tá sé dírithe ar shaincheisteanna níos ginearálta san earnáil sin a réiteach.

Is é is aidhm don Rialachán atá beartaithe creat reachtach a chruthú a bheidh curtha in oiriúint do na riachtanais atá ag gnólachtaí sóisialta, ag na hinfheisteoirí ar mian leo gnólachtaí den sórt sin a mhaoiniú, agus ag na cistí infheistíochta speisialta a dhéanann idirghabháil idir na gnólachtaí agus na hinfheisteoirí. Tá sé dírithe ar leibhéal ard soiléire a bhaint amach maidir leis na saintréithe a idirdhealaíonn cistí um fhiontraíocht shóisialta ón gcatagóir níos ginearálta de chistí infheistíochta malartacha. Ní bheidh ach cistí a mbeidh na saintréithe sin iontu incháilithe chun cistí a thiomsú de bhua an chreata Eorpaigh atá beartaithe le haghaidh cistí um fhiontraíocht shóisialta.

Tugtar aghaidh ar na fadhabanna sin sa Rialachán atá beartaithe. Tugtar isteach leis ceanglais aonfhoirmeacha le haghaidh bainisteoirí gnóthas comhinfheistíochta atá ag oibriú faoin sonrúchán “Ciste Eorpach um Fhiontraíocht Shóisialta”. Tugtar isteach leis ceanglais maidir leis an bpunann infheistíochta, na teicníochtaí infheistíochta agus na gnóthais incháilithe ar féidir le ciste cáilitheach um fhiontraíocht shóisialta díriú orthu. Tugtar isteach freisin rialacha aonfhoirmeacha maidir leis na catagóirí infheisteoirí a bhféadfaidh ciste cáilitheach um fhiontraíocht shóisialta díriú orthu agus maidir le heagrú inmheánach na mbainisteoirí a dhéanann na cistí cáilitheacha sin a mhargú. Ós rud é go mbeidh bainisteoirí gnóthas comhinfheistíochta atá ag obair faoin sonrúchán “Ciste Eorpach um Fhiontraíocht Shóisialta” faoi réir na rialacha substainteacha céanna ar fud an AE, bainfidh siad leas as ceanglais aonfhoirmeacha clárúcháin agus pas uile-AE, agus cuideoidh na nithe sin le cothrom iomaíochta a chruthú do na rannpháirtithe uile sa mhargadh le haghaidh cistiú fiontraithe sóisialta.

Tá an Rialachán atá beartaithe maidir le Cistí Eorpacha um Fhiontraíocht Shóisialta (CEFSanna) forlíontach ar an Rialachán atá beartaithe [...] maidir le Cistí Caipitil Fiontair. Tá an dá thogra dírithe ar spriocanna difriúla a bhaint amach agus má ghlactar an dá thogra seasfaidh siad mar ghníomhartha dlíthiúla neamhspleácha i neamhspleáchas frithpháirteach.

Tá na cistí caipitil fiontair dírithe ar chaipiteal cothromais a chur ar fáil do FBManna, ach is gnách nach sroicheann siad an tairseach bunaithe ar shócmhainní lena sainítear an pas atá ar fáil do bhainisteoirí cistí móra faoi Threoir 2011/61/CE (maidir le Bainisteoirí Cistí Infheistíochta Malartacha). Cé gur gnólachtaí sóisialta iad na FBManna freisin, agus go bhfeidhmíonn na cistí atá dírithe ar ghnólachtaí sóisialta faoin tairseach bunaithe ar shócmhainní de Threoir 2011/61/CE, tá an réimse uirlisí maoinithe incháilithe atá beartaithe sa Rialachán maidir le Cistí Eorpacha um Fhiontraíocht Shóisialta i bhfad níos ginearálta ná caipiteal cothromais – an ionstraim is iondúla le haghaidh gnólachtaí nuathionscanta in earnáil na teicneolaíochta. Cé is moite de chaipiteal cothromais, tá fáil ag gnólachtaí sóisialta freisin ar chineálacha eile maoinithe, meascán de mhaoiniú ón earnáil phoiblí agus ón earnáil phríobháideach, ionstraimí fiachais nó iasachtaí beaga. Sna rialacha atá beartaithe maidir le cistí um fhiontraíocht shóisialta, dá bhrí sin, déantar foráil i leith réimse níos ginearálta d’uirlisí infheistíochta cáilitheacha a bheidh ar fáil do chistí caipitil fiontair.

Sa bhreis air sin, tá na saincheisteanna trédhearcachta a bhaineann le hinfheistíochtaí i ngnólachtaí sóisialta éagsúil leis na hoibleagáidí ginearálta tuairiscithe dá bhforáiltear sa réimse caipitil fiontair: Tá infheistíochtaí i bhfiontraíocht shóisialta dírithe ar ‘thoradh sóisialta’ nó ar thionchar sóisialta dearfach. Tá rialacha ar leith atá beartaithe atá dírithe ar fhaisnéis a bhaineann le tionchar sóisialta, leis an tslí a dtomhastar é agus na straitéisí a úsáidfear le go mbainfear amach an tionchar sóisialta sin.

Ar na cúiseanna sin, is é rogha na tosaíochta go mbeadh dhá chreat AE ann maidir le caipiteal fiontair agus maidir le fiontraíocht shóisialta a mbeadh feidhm neamhspleách acu le hais a chéile.

Ba cheart obair bhreise a dhéanamh lena áirithiú nach ndéanfaidh bacainní cánach dochar do na cearta a shannfar do bhainisteoirí CEFS agus do CEFSanna faoin Rialachán seo. Tá rialacha iomchuí cánach – cé nach mbaineann siad leis an Rialachán seo – ina fhorlíonadh tábhachtach dó agus cuideoidh siad le margadh lánfheidhmiúil a fhorbairt le haghaidh CEFSanna san AE. D’fhéadfadh siad sreabhadh éifeachtúil caipitil go dtí CEFSanna a áirithiú agus go dtí na gnóthais phunainne incháilithe a bhfuil infheistíocht ag na cistí iontu.

2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS NA MEASÚNUITHE TIONCHAIR 2.1. Comhairliúchán leis na páirtithe leasmhara

An 13 Iúil 2011, sheol seirbhísí an Choimisiúin comhairliúchán poiblí faoi bhearta a d’fhéadfaí a bhunú chun an rochtain a bhíonn ag gnólachtaí sóisialta ar mhaoiniú trí chistí infheistíochta a fheabhsú, agus cuireadh deireadh leis an gcomhairliúchán an 14 Meán Fómhair 2011[5]. Fuarthas 67 aighneacht ar an iomlán agus is féidir iad a fheiceáil ar an suíomh gréasáin seo a leanas:

http://ec.europa.eu/internal_market/consultations/2011/social_investment_funds_en.htm.

Thairis sin, chuathas i gcomhairle freisin le rialtóirí agus le maoirseoirí tríd an gCoiste Eorpach um Urrúis, agus trí cheistneoir inar iarradh sonraí ar na córais náisiúnta atá ann cheana le haghaidh cistí infheistíochta sóisialta go ginearálta, lena n-áirítear cistí um fhiontraíocht shóisialta.

Tagann sé sin faoi chuimsiú ginearálta obair an Choimisiúin agus faoin gcomhairliúchán ar an nGníomh um an Margadh Aonair, inar aithníodh ról na ngnólachtaí sóisialta agus a maoiniú agus ceistíodh páirtithe leasmhara agus rannpháirtithe sa chomhairliúchán sin. Ina dhiaidh sin, sheol an Coimisiún Tionscnamh Gnó Sóisialta a thug deiseanna breise caibidlíochta le páirtithe leasmhara, lena n-áirítear ceardlann a eagraíodh i mBealtaine 2011.

2.2. Measúnú Tionchair

I gcomhréir lena bheartas maidir le "Rialáil Níos Fearr", rinne an Coimisiún measúnú tionchair ar roghanna beartais éagsúla.

Léirigh an anailís sin go bhfuil dhá phríomhfhadhb ann: ar an taobh amháin, ní leor an fhaisnéis a chuirtear ar fáil d’infheisteoirí i dtaobh gnólachtaí sóisialta, na mbeartas infheistíochta agus nósanna imeachta scagtha atá ag cistí um fhiontraíocht shóisialta agus chun an tionchar sóisialta a thomhas agus ní chuirtear i láthair an fhaisnéis sin ar bhealach inchomparáide. Ar an taobh eile, ní raibh na modhanna rialála a bhaineann le tiomsú cistí eagraíochtaí atá dírithe ar infheistíochtaí i ngnólachtaí sóisialta curtha in oiriúint a ndóthain do riachtanais shonracha na gcistí um fhiontraíocht shóisialta.

Is é an chéad fhadhb nach bhfuil muinín ag rannpháirtithe an mhargaidh san fhaisnéis atá ar fáil, nach féidir leo na cistí sin atá dírithe ar ghnólachtaí sóisialta a aithint go héasca agus nach bhfuil muinín acu as an tionchar sóisialta a d’fhéadfadh siad a bhaint amach dá n-infheisteodh siad sna cistí sin. Baineann an dara fadhb le teip rialála: tá na córais náisiúnta faoina rialaítear tiomsú airgid lasmuigh de na margaí oscailte (láithriú príobháideach) éagsúil le chéile agus níl siad curtha in oiriúint a ndóthain do riachtanais shonracha na gcistí um fhiontraíocht shóisialta agus a mbainisteoirí. Is éard a chiallaíonn sé sin go bhfuil tiomsú airgid trasteorann an-chasta agus tá éagsúlachtaí rialála i gceist leis. In éagmais rialacha aonfhoirmeacha ar leibhéal an AE, is dócha gur ar leibhéal náisiúnta a dhéanfaidh cistí um fhiontraíocht shóisialta cistí sóisialta a thiomsú.

Léirigh an anailís, dá bhrí sin, go bhfuil trí phríomhchuspóir ann: feabhas a chur ar shoiléireacht agus inchomparáideacht na gcistí infheistíochta atá dírithe ar ghnólachtaí sóisialta; feabhas a chur ar na huirlisí lena ndéantar measúnú agus anailísiú ar thionchar sóisialta; agus riachtanais na gcistí um fhiontraíocht shóisialta a thabhairt le fios níos fearr sna rialacha atá i bhfeidhm maidir le cistí den sórt sin ar fud an Aontais.

Rinneadh réimse leathan roghanna a scrúdú i dtaobh na gcuspóirí sin.

Maidir le soiléire agus inchomparáideacht na gcistí um fhiontraíocht shóisialta a ardú, déantar iniúchadh sa mheasúnú tionchair ar na roghanna difriúla atá ann chun trédhearcacht a éascú trí fhéinrialáil (cóid iompair), nó trí lipéad AE a bhunú le bearta comhchuibhithe agus ceangailteacha chun comhlíonadh a fhorfheidhmiú. Maidir leis na huirlisí lena ndéantar measúnú agus anailísiú ar thionchar sóisialta a fheabhsú, rinneadh roghanna éagsúla a scrúdú, idir fhóraim gheallsealbhóirí a bhunú agus staidéar breise a sheoladh faoin tslí is féidir uirlisí measúnaithe den sórt sin a chomhchuibhiú ar leibhéal an AE. Maidir leis an tiomsú airgid a dhéanann na cistí sin ar bhonn trasteorann agus an timpeallacht rialála ina rialaítear láithriú príobháideach ar an gcoigcríoch a fheabhsú, ar roinnt de na roghanna a scrúdaíodh bhí idir aithint fhrithpháirteach a chothú idir na rialacha náisiúnta maidir le láithriú príobháideach, rialacha caipitil fiontair a úsáid chun tiomsú cistí ag cistí um fhiontraíocht shóisialta a chothú, córas tiomsaithe airgid saincheaptha a chruthú do na cistí sin agus creat leithleach Eorpach a bhunú do na cistí sin.

Is é an tátal a bhí ar an measúnú tionchair gurbh fhearr creat leithleach chun na cistí agus na rialacha atá infheidhme maidir leo a shainiú, chun tiomsú airgid náisiúnta agus trasteorann a éascú, lena n-áirítear forbairt branda cistí Eorpacha um fhiontraíocht shóisialta a mbeadh bearta láidre trédhearcachta ag tacú leo.

Rinneadh measúnú freisin ar thionchar na roghanna, lena n-áirítear na sochair agus na costais a bheadh ann do thionscal na gcistí, d’infheisteoirí, do ghnólachtaí sóisialta, don tsochaí, do mhaoirseoirí agus do pháirtithe leasmhara eile. Measadh gurbh fhearr rogha na tosaíochta mar go bhfuil an cumas is fearr inti dul i ngleic leis na fadhbanna a aithníodh agus tá sí comhréireach i dtaobh na gcostas comhlíonta a bheadh orthu sin atá ag iarraidh leas a bhaint as an gcreat nua a íoc.

Tá tuairimí an Bhoird um Measúnú Tionchair a cuireadh in iúl sa tuairim uaidh an 18 Samhain 2011 curtha san áireamh sa tuarascáil ar an measúnú tionchair. Tugadh soiléiriú breise ar an gcomhthéacs ginearálta a bhaineann leis an tionscnamh seo trí léiriú a thabhairt ar an dóigh a bhfuil na tionscnaimh dhifriúla atá ag an gCoimisiún i réimse an ghnó shóisialta nasctha le chéile chun straitéis chomhleanúnach a chruthú. Neartaíodh tuilleadh an anailís a dhéantar ar na fadhbanna, lena n-áirítear míniú níos soiléire ar na cúiseanna nach bhféadfaidh an tionscnamh ar chistí caipitil fiontair dul i ngleic leis na fadhbanna a bhaineann le cistí um fhiontraíocht shóisialta. Rinneadh soiléiriú breise freisin ar an loighic i dtaobh idirghabhála agus an anailís ar na roghanna difriúla, go háirithe maidir leis na catagóirí infheisteoirí a d’fhéadfadh a bheith ann. Tá ábhar na mbeart atá beartaithe anois agus na mbeart a bhféadfadh gá a bheith leo níos deireanaí sa phróiseas leagtha amach ar shlí níos soiléire. Tá feabhas déanta ar an tslí a measúnaítear an tionchar, lena n-áirítear measúnú ar idirspleáchas na mbeart maidir leis an éifeachtacht a d’fhéadfadh a bheith acu. Ar deireadh, tá soiléiriú breise déanta ar shaincheisteanna faireacháin agus comhlíonta.

3. EILIMINTÍ DLÍTHIÚLA AN TOGRA 3.1. Bunús dlí

Tá an togra bunaithe ar Airteagal 114 CFAE toisc gurb é sin an bunús dlí is iomchuí sa réimse seo. Tá an togra dírithe, den chuid is mó, ar iontaofacht agus deimhneacht dhlíthiúil na ngníomhaíochtaí margaíochta a dhéanann oibreoirí faoin sonrúchán “Ciste Eorpach um Fhiontraíocht Shóisialta” a fheabhsú. Agus an aidhm seo á saothrú sa togra, tugtar isteach caighdeáin aonfhoirmeacha maidir le comhdhéanamh na punainne, ionstraimí infheistíochta incháilithe, agus spriocanna infheistíochta incháilithe na gcistí comhinfheistíochta atá ag obair faoin sonrúchán sin. Tugtar isteach freisin rialacha maidir le catagóirí infheisteoirí a meastar gur infheisteoirí incháilithe iad chun infheistiú a dhéanamh sna cistí infheistíochta sin.

Meastar gur Rialachán an ionstraim dlí is oiriúnaí chun ceanglais aonfhoirmeacha a thabhairt isteach a bheidh dírithe ar na rannpháirtithe ar fad sa mhargadh tiomsaithe airgid le haghaidh gnólachtaí sóisialta – infheisteoirí, cistí um fhiontraíocht shóisialta agus na gnólachtaí a bhfuil an maoiniú fiontraíochta sóisialta dírithe orthu. Meastar freisin gur Rialachán an ionstraim dlí is oiriúnaí chun rialacha aonfhoirmeacha a chruthú maidir leis na hinfheisteoirí sin a d’fhéadfadh infheistiú i gcistí um fhiontraíocht shóisialta, maidir leis na cistí a d’fhéadfadh úsáid a bhaint as an sonrúchán “Ciste Eorpach um Fhiontraíocht Shóisialta” agus maidir leis na cineálacha gnólachtaí a d’fhéadfadh maoiniú a fháil ó na cistí cáilitheacha sin. Meastar freisin gur Rialachán an ionstraim dlí is oiriúnaí lena áirithiú go mbeidh na rannpháirtithe uile faoi réir ceanglas aonfhoirmeach maidir le suibscribhinní le “Cistí Eorpacha um Fhiontraíocht Shóisialta” agus maidir leis na straitéisí infheistíochta a shaothraítear agus na huirlisí infheistíochta a bheidh in úsáid ag na cistí sin.

Thairis sin, baineann cuspóirí an Rialacháin seo leis na ceanglais aonfhoirmeacha le haghaidh trédhearcachta maidir le tionchar sóisialta, lena n-áirítear tuairisciú agus tomhas feidhmíochta sóisialta. Chuige sin, tá gá le ceanglais aonfhoirmeacha ina thaobh sin – e.g. mionsonraí maidir leis an tslí ina leagtar amach an fhaisnéis faoi fheidhmíocht shóisialta. Dá bhfágfaí rogha na mbeart chun na ceanglais sin a chaighdeánú faoi reachtaíocht náisiúnta na mBallstát, bheadh baol ann go mbeadh na ceanglais sin éagsúil ó Bhallstát go Ballstát. Is caighdeáin éagothroma a bheadh mar thoradh air sin, i réimse atá ríthábhachtach d’fhorbairt bhreise an mhargaidh i gcistí infheistíochta atá dírithe ar ghnólachtaí sóisialta. Dhéanfadh caighdeáin éagothroma den sórt sin an-dochar don aidhm muinín na n-infheisteoirí as an margadh a áirithiú. Is gá a áirithiú, dá bhrí sin, go mbeidh na rialacha céanna in úsáid ag na bainisteoirí cistí sa réimse tábhachtach seo chun cur le muinín na n-infheisteoirí.

3.2. Coimhdeacht agus comhréireacht

Tá an togra dírithe, go bunúsach, ar thimpeallacht mhargaíochta iontaofa, shábháilte agus chobhsaí de réir dlí a chruthú do mhargú “Cistí Eorpacha um Fhiontraíocht Shóisialta”. Ní fhéadfar é a fhágáil faoi lánrogha na mBallstát na tréithe bunúsacha a bhaineann le ciste den sórt sin a chinneadh, maidir le comhdhéanamh a phunainne, uirlisí infheistíochta, spriocanna infheistíochta agus grúpaí infheisteoirí incháilithe, óir is é an toradh a bheadh air sin go mbeadh na ceanglais sin á gcur i bhfeidhm go héagsúil agus go neamhréireach ar fud an AE. Ní mór ról lárnach a bheith ag sainmhínithe aonfhoirmeacha agus ag ceanglais oibriúcháin aonfhoirmeacha chun rialacha coiteanna a leagan síos don mhargadh Eorpach le haghaidh na gcistí sin agus a mbainisteoirí. Thairis sin, ní mór do na bainisteoirí cistí comhinfheistíochta uile a bhíonn ag obair sa mhargadh sin agus a bhaineann úsáid as an sonrúchán “Ciste Eorpach um Fhiontraíocht Shóisialta” bheith faoi réir na gceanglas céanna eagrúcháin, iompair ghnó agus trédhearcachta.

Maidir le bainisteoirí “Cistí Eorpacha um Fhiontraíocht Shóisialta” a chlárú agus a mhaoirsiú, is é is aidhm don togra cothromaíocht a bhaint amach idir an gá le maoirseacht éifeachtach, leas na n-údarás inniúil náisiúnta ina bhfuil sainchónaí ar na cistí sin nó inar tairgíodh iad do na catagóirí infheisteoirí incháilithe agus ról comhordúcháin an ESMA. D’fhonn próiseas maoirseachta gan bhearna a chruthú, déanfaidh údarás inniúil an Bhallstáit ina bhfuil sainchónaí ar bhainisteoir an Chiste Eorpaigh um Fhiontraíocht Shóisialta incháilithe na doiciméid chlárúcháin a chuir an bainisteoir sin isteach a fhíorú agus, tar éis seiceáil a dhéanamh féachaint ar thug sé deimhneacht leordhóthanach ar a chumas ceanglais an Rialacháin seo a chomhlíonadh, an t-iarratasóir sin a chlárú. Le linn don údarás inniúil a chláraigh an bainisteoir maoirsiú a dhéanamh ar an mbainisteoir sin, comhoibreoidh sé leis na húdaráis inniúla sna Ballstáit sin ina ndéantar an ciste cáilitheach a mhargú. Coimeádfaidh an ESMA bunachar sonraí lárnach ina liostófar na bainisteoirí uile atá cláraithe agus atá i dteideal an sonrúchán ‘Ciste Eorpach um Fhiontraíocht Shóisialta’ a úsáid.

A mhéid a bhaineann le comhréireacht, éiríonn leis an togra cothromaíocht a bhaint amach idir an leas poiblí forbairt margaí níos éifeachtúla a chur chun cinn le haghaidh ‘Cistí Eorpacha um Fhiontraíocht Shóisialta’ agus éifeachtúlacht costais na mbeart atá beartaithe. D’fhonn foráil a dhéanamh maidir le córas simplí clárúcháin, tá an gá sábháilteacht agus iontaofacht maidir le húsáid an tsonrúcháin ‘Ciste Eorpach um Fhiontraíocht Shóisialta’ a chothromú le hoibriú éifeachtúil an mhargaidh agus leis an gcostas a bheidh ar na páirtithe leasmhara éagsúla curtha san áireamh go hiomlán sa togra seo.

3.3. Comhlíonadh Airteagal 290 agus Airteagal 291 CFAE

An 23 Meán Fómhair 2009, ghlac an Coimisiún tograí le haghaidh Rialachán lena mbunaítear EBA, EIOPA agus ESMA. Ina thaobh sin, ba mhian leis an gCoimisiún na Ráitis a rinne sé maidir le hAirteagal 290 agus Airteagal 291 CFAE tráth glactha na Rialachán lena mbunaítear na hÚdaráis Maoirseachta Eorpacha a mheabhrú, ráitis a deir: “Maidir leis an bpróiseas chun caighdeáin rialála a ghlacadh, tugann an Coimisiún le fios go láidir go bhfuil carachtar uathúil ag earnáil na seirbhísí airgeadais, atá ag eascairt as struchtúr Lamfalussy agus a dtugtar aitheantas dó go sainráite i nDearbhú 39 a ghabhann le CFAE. Mar sin féin, tá an-amhras go deo ar an gCoimisiún an bhfuil na srianta atá ar a ról, agus gníomhartha tarmligthe agus bearta cur chun feidhme á nglacadh aige, ag teacht le hAirteagal 290 agus Airteagal 291 CFAE.”

3.4. Cur síos ar an togra

Airteagal 1 – Raon feidhme

Déantar raon feidhme an Rialacháin atá beartaithe a leagan amach in Airteagal 1. Is léir ón Airteagal sin go mbeidh an sonrúchán ‘Ciste Eorpach um Fhiontraíocht Shóisialta’ (CEFS) forchoimeádta do na bainisteoirí cistí sin a chomhlíonfaidh na ceanglais cháilíochta aonfhoirmeacha atá i bhfeidhm maidir le margú a gcistí ar fud an Aontais. Ina leith sin, tugtar suntas in Airteagal 1 don aidhm coincheap aonfhoirmeach a leagan amach maidir le céard is CEFS ann. Déantar an coincheap sin a fhorbairt le go n-áiritheofar margú rianúil na gcistí sin ar fud an Aontais.

Airteagal 2 – Infheidhmeacht

Is éard a shonraítear in Airteagal 2 go mbeidh feidhm ag an Rialachán seo maidir le bainisteoirí gnóthas comhinfheistíochta mar a shainítear in Airteagal 3(1)(b) den Rialachán seo atá bunaithe san Aontas agus atá faoi réir cláraithe le húdaráis inniúla a mBallstáit baile i gcomhréir le hAirteagal 3(3)(a) de Threoir 2011/61/CE, ar an gcoinníoll go ndéanann na bainisteoirí sin bainistíocht ar phunanna CEFSanna nach bhfuil a gcuid sócmhainní iomlána faoi bhainistíocht níos airde ná tairseach EUR 500 milliún.

Airteagal 3 – Sainmhínithe

Tá sainmhínithe ríthábhachtacha lena leagtar amach infheidhmeacht an Rialacháin tugtha in Airteagal 3. Déantar na príomhchoincheapa a shainmhíniú, amhail CEFS, bainisteoir CEFS, uirlisí infheistíochta cáilitheacha agus spriocanna infheistíochta cáilitheacha. Tá na sainmhínithe sin dírithe, go bunúsach, ar idirdhealú soiléir a dhéanamh idir CEFS agus cistí eile a d’fhéadfadh straitéisí infheistíochta dá samhail a bheith á saothrú acu ach nach bhfuil dírithe ar ghnólachtaí sóisialta.

I gcomhréir leis an aidhm sainiú beacht a thabhairt ar na cistí faoin Rialachán seo, ordaítear in Airteagal 3, mír 1(a) gurb é a bheidh in CEFS ná ciste a dhéanann 70 faoin gcéad ar a laghad dá ranníocaíochtaí caipitil comhiomlánaithe agus dá chaipiteal geallta neamhghlaoite a thiomnú d’infheistíochtaí ar gnóthais phunainne incháilithe iad. Is éard a chiallaíonn sé sin, mar shampla, nach mór na costais oibriúcháin a mhuirearófar ar an CEFS de réir mar a aontaítear sin leis na hinfheisteoirí a íoc as an 30 faoin gcéad atá fágtha de na ranníocaíochtaí de chaipiteal geallta.

Cuirtear na tréithe sainiúla a bhaineann le gnólachtaí sóisialta san áireamh sa Rialachán seo freisin. Is é is príomhchuspóir do ghnólachtaí sóisialta tionchar sóisialta dearfach a bhaint amach. Ceanglaítear leis an Rialachán sin, dá bhrí sin, go mbeadh tionchar sóisialta dearfach agus intomhaiste ag gnóthas punainne incháilithe, go n-úsáideann sé a bhrabúis chun a phríomhchuspóir a bhaint amach agus go ndéantar é a bhainistiú ar shlí fhreagrach agus thrédhearcach. Sonraítear freisin in Airteagal 3 rialacha agus nósanna imeachta nach mór a bheith ann chun na dálaí faoinar mian le gnóthas punainne incháilithe roinnt dá bhrabús a dháileadh ar a úinéirí agus ar a pháirtithe leasmhara a chlúdach. Mar a mhínítear san aithris sin, níor cheart do dháileadh den sórt sin an bonn a bhaint de ghnóthú éifeachtach phríomhchuspóir an ghnólachta.

Trí riachtanais chistiúcháin na ngnóthas sin a chur san áireamh, déantar na huirlisí infheistíochta cáilitheacha a shainiú go cothrom. Orthu sin tá ionstraimí cothromais, ionstraimí fiachais, infheistíochtaí i CEFSanna eile agus iasachtaí gearrthéarmacha agus fadtéarmacha.

Airteagal 4 – An sonrúchán “Ciste Eorpach um Fhiontraíocht Shóisialta” a úsáid

In Airteagal 4 sonraítear an príomhphrionsabal nach mbeidh ach na cistí sin a chomhlíonfaidh na critéir aonfhoirmeacha a leagtar amach sa Rialachán seo i dteideal an sonrúchán “Ciste Eorpach um Fhiontraíocht Shóisialta” a úsáid chun CEFSanna a mhargú ar fud an Aontais.

Airteagal 5 – Comhdhéanamh na punainne

Tá foráil mhionsonraithe déanta in Airteagal 5 maidir le comhdhéanamh na punainne atá ina saintréith de CEFS. Ina leith sin, tá rialacha aonfhoirmeacha sonraithe in Airteagal 5 maidir le spriocanna infheistíochta le haghaidh CEFS, uirlisí infheistíochta incháilithe, rialacha maidir leis na teorainneacha faoinar féidir le bainisteoir CEFS a neamhchosaint a mhéadú. Le go mbeidh méid áirithe solúbthachta ag CEFSanna maidir lena mbainistíocht infheistíochta agus leachtachta, céadófar infheistíochtaí eile a dhéanamh, sa bhreis ar na hinfheistíochtaí cáilitheacha, laistigh d'uastairseach nach sáraíonn 30 % de na ranníocaíochtaí caipitil comhiomlánaithe agus na n-infheistíochtaí caipitil neamhghlaoite.

Airteagal 6 – Infheisteoirí incháilithe

Tá forálacha mionsonraithe in Airteagal 6 maidir leis na hinfheisteoirí atá cáilithe infheistíocht a dhéanamh in CEFSanna: i gcomhréir leis an Airteagal sin, is le hinfheisteoirí atá aitheanta mar infheisteoirí gairmiúla i dTreoir 2004/39/CE, agus leo sin amháin, is féidir CEFSanna a mhargú. Ní cheadófar margú le hinfheisteoirí eile, amhail daoine áirithe a bhfuil glanluach ard ag baint leo, ach amháin má gheallann siad EUR 100 000 ar a laghad a ranníoc leis an gciste agus má leanann an bainisteoir ciste nósanna imeachta áirithe sa chaoi is go bhfuil cinnteacht réasúnta aige gur féidir leis na hinfheisteoirí eile sin a gcinntí infheistíochta féin a dhéanamh agus go dtuigeann siad na rioscaí atá i gceist leo.

Airteagal 7 – Rialacha iompair

Is éard atá in Airteagal 7 prionsabail ghinearálta faoina rialaítear iompar an bhainisteora CEFS, go háirithe le linn sheoladh a ghníomhaíochtaí agus an gaol atá aige le hinfheisteoirí.

Airteagal 8 – Coinbhleachtaí leasa

Is éard atá in Airteagal 8 rialacha maidir leis an tslí a ndéanfaidh an bainisteoir CEFS coinbhleachtaí leasa a láimhseáil. Cheanglófaí freisin ar an mbainisteoir leis na rialacha sin na socruithe eagraíochtúla agus riaracháin is gá a chur i bhfeidhm lena áirithiú go ndéanfar láimhseáil chuí ar choinbhleachtaí leasa.

Airteagal 9 – Tionchar sóisialta dearfach a thomhas

Ceanglaítear le hAirteagal 9 ar bhainisteoirí CEFS na nósanna imeachta cuí a bheith i bhfeidhm acu chun tomhas agus faireachán a dhéanamh ar an tionchar sóisialta dearfach a bhfuil na gnóthais phunainne incháilithe tiomanta a bhaint amach.

Airteagal 10 – Ceanglais eagraíochtúla

Ceanglaítear le hAirteagal 10 go ndéanfaidh bainisteoir CEFS acmhainní teicniúla agus daonna leordhóthanacha a chothabháil agus go mbeidh dóthain cistí dílse aige chun na CEFSanna a bhainistiú go cuí.

Airteagal 11 – Luacháil

Tugtar aghaidh in Airteagal 11 ar luacháil na sócmhainní atá ag CEFS. Ba cheart rialacha chuige sin a leagan síos i ndoiciméid reachtúla gach CEFS.

Airteagal 12 – Tuarascálacha bliantúla

Is éard atá in Airteagal 12 rialacha maidir leis na tuarascálacha bliantúla ba cheart do na bainisteoirí CEFS a ullmhú maidir leis an CEFS atá á mbainistiú acu. Tabharfar tuairisc sa tuarascáil ar chomhdhéanamh phunainn an chiste agus gníomhaíochtaí na bliana roimhe sin. Beidh faisnéis ann freisin faoin tionchar sóisialta a baineadh amach le beartas infheistíochta an chiste.

Airteagal 13 – Faisnéis a nochtadh d’infheisteoirí

Is éard atá in Airteagal 13 príomhcheanglais nochta a bheidh de dhualgas ar an mbainisteoir CEFS a chomhlíonadh maidir lena infheisteoirí. Cuimsíonn na ceanglais sin oibleagáidí ginearálta réamhchonarthacha maidir le nochtadh i dtaobh na straitéise infheistíochta agus chuspóirí an CEFS, faisnéise faoi chostais agus táillí gaolmhara, agus na próifíle riosca/luaíochta a bhaineann leis an infheistíocht atá beartaithe ag an CEFS. Cuimsíonn na ceanglais sin freisin faisnéis faoin tslí a ríomhtar luach saothair an bhainisteora CEFS. Ag an am céanna, tá na ceanglais sin dírithe ar thrédearcacht a áirithiú maidir le cineál sonrach na CEFSanna, go háirithe maidir leis an toradh sóisialta dearfach a bhainfear amach leis an mbeartas infheistíochta.

Airteagal 14 – Maoirseacht

Is é is cuspóir le hAirteagal 14 a áirithiú go mbeidh údarás inniúil an Bhallstáit baile in acmhainn maoirseacht a dhéanamh ar an tslí a chomhlíonann an bainisteoir CEFS na ceanglais aonfhoirmeacha a leagtar amach sa Rialachán seo; cuirfidh an bainisteoir CEFS an t-údarás inniúil ar an eolas faoi aon rún atá aige CEFSanna a mhargú faoin sonrúchán “Ciste Eorpach um Fhiontraíocht Shóisialta”. Tabharfaidh an bainisteoir gach faisnéis is gá le fios, lena n-áirítear faisnéis faoi na socruithe maidir le comhlíonadh fhorálacha an Rialacháin seo agus na cistí a bhfuil sé ar intinn aige a mhargú. A luaithe a bheidh an t-údarás inniúil sásta gur tugadh gach faisnéis is gá agus go bhfuil na socruithe oiriúnacha curtha ar bun maidir le ceanglais an Rialacháin seo a chomhlíonadh, déanfaidh sé an bainisteoir CEFS a chlárú. Beidh an clárú seo bailí i gcríoch iomlán an Aontais agus fágfaidh sé go bhféadfaidh bainisteoirí CEFS CEFSanna a mhargú faoin sonrúchán “Cistí Eorpacha um Fhiontraíocht Shóisialta”.

Airteagal 15 – Faisnéis a thabhairt cothrom le dáta

Is éard atá in Airteagal 15 rialacha maidir leis na dálaí faoinar gá an fhaisnéis a thugtar d’údarás inniúil an Bhallstáit baile a thabhairt cothrom le dáta.

Airteagal 16 – Fógraí trasteorann

Déantar cur síos in Airteagal 16 ar an bpróiseas fógraí trasteorann idir na húdaráis inniúla maoirseachta, próiseas a gcuirtear tús leis a luaithe a chláraítear bainisteoir CEFS.

Airteagal 17 – Bunachar sonraí ESMA

Faoi Airteagal 17 cuirtear de chúram ar an ESMA bunachar sonraí lárnach a chothabháil ina liostaítear na CEFSanna uile atá cláraithe ar fud an Aontais.

Airteagal 18 – Maoirseacht ag údarás inniúil

Ordaítear le hAirteagal 18 gurb é údarás inniúil an Bhallstáit baile a dhéanfaidh maoirseacht ar chomhlíonadh cheanglais an Rialacháin seo.

Airteagal 19 – Cumhachtaí maoirseachta

In Airteagal 19 tugtar liosta de na cumhachtaí a bheidh ar fáil ag na húdaráis inniúla lena áirithiú go gcomhlíonfar na critéir aonfhoirmeacha atá leagtha amach sa Rialachán seo.

Article 20 – Smachtbhannaí

Is éard atá in Airteagal 20 forálacha maidir le smachtbhannaí lena n-áiritheofar go gcuirfear ceanglais an Rialacháin seo i bhfeidhm go cuí.

Airteagal 21 – Príomhfhorálacha a shárú

Sonraítear in Airteagal 21 gur cheart go ngearrfaí pionóis i gcás shárú phríomhfhorálacha an Rialacháin seo, amhail na rialacha maidir le comhdhéanamh na punainne, maidir le hinfheisteoirí incháilithe, agus maidir le húsáid an tsonrúcháin “Ciste Eorpach um Fhiontraíocht Shóisialta” trí thoirmeasc a chur ar an mbainisteoir CEFS an sonrúchán a úsáid agus an bainisteoir CEFS a bhaint den chlár.

Airteagal 22 – Comhar maoirseachta

Is éard atá in Airteagal 22 rialacha maidir le faisnéis maoirseachta a mhalartú idir na húdaráis inniúla sa Bhallstát baile, sa Bhallstát aíochta agus an ESMA.

Airteagal 23 – Rúndacht ghairmiúil

Is éard atá in Airteagal 23 forálacha maidir leis an leibhéal riachtanach de rúndacht ghairmiúil ar cheart bheith infheidhme maidir leis na húdaráis náisiúnta ábhartha uile agus leis an Údarás Eorpach um Urrúis agus Margaí (ESMA).

Airteagal 24 – Coinníollacha cumhachtaithe

Leagtar amach in Airteagal 24 na coinníollacha faoina dtugtar de chumhacht don Choimisiún gníomhartha tarmligthe a ghlacadh.

Airteagal 25 – Athbhreithniú

Is éard atá in Airteagal 25 clásail maidir le hathbhreithniú an Rialacháin atá beartaithe agus tograí ón gCoimisiún a d’fhéadfadh a bheith ann chun an Rialachán a mhodhnú.

4. IMPLEACHT BHUISÉADACH

Níl aon impleachtaí buiséadacha i gceist.

2011/0418 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le Cistí Eorpacha um Fhiontraíocht Shóisialta

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ón mBanc Ceannais Eorpach[6],

Ag féachaint don tuairim ó Choiste Eacnamaíoch agus Sóisialta na hEorpa[7],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Ós rud é go bhfuil spriocanna sóisialta á saothrú freisin ag infheisteoirí agus nach toradh airgeadais an t-aon toradh atá uathu, tá borradh ag teacht ar mhargadh infheistíochta sóisialta san Aontas, margadh atá comhdhéanta go háirithe de chistí infheistíochta atá dírithe ar ghnóthais shóisialta. Cuireann cistí infheistíochta den sórt sin cistiú ar fáil do ghnóthais shóisialta a spreagann athrú sóisialta trí réitigh nuálacha ar fhadhbanna sóisialta a chur ar fáil agus rannchuidiú luachmhar a dhéanamh chun cuspóirí na Straitéise Eoraip 2020 a ghnóthú.

(2) Is gá creat coiteann rialacha a leagan síos maidir le húsáid an tsonrúcháin “Ciste Eorpach um Fhiontraíocht Shóisialta”, go háirithe maidir le comhdhéanamh phunainn na gcistí a oibríonn faoin sonrúchán sin, a spriocanna infheistíochta incháilithe, na huirlisí infheistíochta a fhéadfaidh siad a úsáid agus na catagóirí infheisteoirí atá incháilithe infheistiú sna cistí sin trí rialacha aonfhoirmeacha san Aontas. In éagmais creata choitinn den sórt sin, bheadh baol ann go ndéanfadh Ballstáit bearta éagsúla ar an leibhéal náisiúnta agus go mbeadh tionchar diúltach díreach aige sin ar dhea-fheidhmiú an mhargaidh inmheánaigh, agus go gcuirfeadh sé bacainní roimhe, toisc go mbeadh cistí a dteastaíonn uathu feidhmiú ar fud an Aontais faoi réir rialacha difriúla i mBallstáit dhifriúla. Thairis sin, d’fhéadfadh sé go leanfadh leibhéil dhifriúla cosanta infheisteora as ceanglais cháilíochta éagsúla a bheith ann maidir le comhdhéanamh na punainne, spriocanna infheistíochta agus infheisteoirí incháilithe agus go gcruthófaí mearbhall faoin tairiscint infheistíochta a bheadh bainteach le Ciste Eorpach um Fhiontraíocht Shóisialta (CEFS). Ba cheart go mbeadh infheisteoirí in ann comparáid a dhéanamh freisin idir tairiscintí infheistíochta CEFSanna éagsúla. Is gá bacainní suntasacha ar thiomsú cistí trasteorann ag CEFSanna a bhaint agus saobhadh iomaíochta idir na cistí sin a sheachaint, agus cosc a chur ar aon bhacainní eile a d’fhéadfadh a bheith ar thrádáil agus saobhadh iomaíochta suntasach a d’fhéadfadh tarlú amach anseo. Dá bhrí sin, is é Airteagal 114 CFAE an bunús dlí iomchuí mar a léirmhínítear é i gcomhréir le cásdlí comhsheasmhach Chúirt Bhreithiúnais an Aontais Eorpaigh.

(3) Is gá Rialachán a ghlacadh lena mbunófar rialacha aonfhoirmeacha a bheidh infheidhme i leith CEFSanna agus lena bhforchuirfear oibleagáidí comhfhreagracha ar a mbainisteoirí sna Ballstáit uile ar mian leo caipiteal a thiomsú ar fud an Aontais faoin sonrúchán “Ciste Eorpach um Fhiontraíocht Shóisialta”. Ba cheart go n‑áiritheofaí leis na ceanglais sin go mbeadh infheisteoirí ar mian leo infheistiú sna cistí sin muiníneach astu.

(4) Trí na ceanglais cháilíochta le haghaidh úsáid an tsonrúcháin “Ciste Eorpach um Fhiontraíocht Shóisialta” a shainmhíniú i bhfoirm Rialacháin, ba cheart go n‑áiritheofaí go mbeidh na ceanglais sin infheidhme go díreach i leith bainisteoirí gnóthas comhinfheistíochta a dhéanfaidh cistí a thiomsú faoin sonrúchán sin. D’áiritheofaí coinníollacha aonfhoirmeacha maidir le húsáid an tsonrúcháin sin trí cheanglais éagsúla náisiúnta a sheachaint de thoradh thrasuí na Treorach. Bheadh sé i gceist leis an Rialachán seo go mbeadh ar bhainisteoirí gnóthas comhinfheistíochta a úsáidfidh an sonrúchán sin na rialacha céanna a chomhlíonadh ar fud an Aontais, rud a mhéadódh muinín na n-infheisteoirí ar mian leo infheistiú i gcistí atá dírithe ar ghnóthais shóisialta. De thoradh Rialacháin, laghdófaí freisin an chastacht rialála agus na táillí a bhíonn ar bhainisteoirí a íoc as comhlíonadh rialacha éagsúla náisiúnta lena rialaítear na cistí sin, go háirithe i gcás na mbainisteoirí sin ar mian leo caipiteal a thiomsú ar bhonn trasteorann. Ba cheart go gcuideodh Rialachán freisin le saobhadh iomaíochta a dhíchur.

(5) D’fhonn an gaol a shoiléiriú idir an Rialachán seo agus rialacha ginearálta Aontais maidir le gnóthais chomhinfheistíochta agus a mbainisteoirí, is gá a leagan síos nach mbeadh feidhm ag an Rialachán seo ach i leith bainisteoirí gnóthas comhinfheistíochta seachas GCUIanna i gcomhréir le hAirteagal 1 de Threoir 2009/65/CE ó Pharlaimint na hEorpa agus ón gComhairle an 13 Iúil 2009 maidir le comhordú dlíthe, rialachán agus forálacha riaracháin a bhaineann le gnóthais le haghaidh comhinfheistíochta in urrúis inaistrithe (GCUIanna)[8] agus atá bunaithe san Aontas agus atá cláraithe leis an údarás inniúil ina mBallstát baile i gcomhréir le Treoir 2011/61/CE ó Pharlaimint na hEorpa agus ón gComhairle an 8 Meitheamh 2011 maidir le bainisteoirí cistí infheistíochta malartacha agus lena leasaítear Treoir 2003/41/CE agus Treoir 2009/65/CE agus Rialacháin (CE) Uimh. 1060/2009 agus (AE) Uimh. 1095/2010[9]. Thairis sin, níor cheart feidhm a bheith ag an Rialachán seo ach i leith bainisteoirí a dhéanann bainistíocht ar phunanna CEFSanna nach bhfuil a gcuid sócmhainní iomlána faoi bhainistíocht níos airde ná tairseach EUR 500 milliún. Le go mbeidh feidhm le ríomh na tairsí sin, ba cheart an chumhacht a tharmligean chuig an gCoimisiún chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh maidir le ríomh na tairsí sin a shonrú. Agus an chumhacht sin á feidhmiú ag an gCoimisiún, ba cheart dó bearta a ghlac an Coimisiún i gcomhréir le hAirteagal 3(6)(a) de Threoir 2011/61/CE a chur san áireamh le go n-áiritheofar comhleanúnachas sna rialacha maidir le gnóthais chomhinfheistíochta.

(6) I gcás nach mian le bainisteoirí gnóthas comhinfheistíochta an sonrúchán “Ciste Eorpach um Fhiontraíocht Shóisialta” a úsáid, ní bheidh feidhm ag an Rialachán seo ina leith. Sna cásanna sin, ba cheart go mbeadh feidhm i gcónaí le rialacha náisiúnta agus rialacha ginearálta Aontais atá ann cheana.

(7) Ba cheart go gcruthófaí leis an Rialachán seo rialacha aonfhoirmeacha maidir le cineál na CEFSanna, go háirithe maidir leis na gnóthais phunainne a mbeidh cead ag na CEFSanna infheistiú iontu, agus na hionstraimí infheistíochta a úsáidfear. D’fhonn an tsoiléire agus an chinnteacht atá riachtanach a áirithiú, ba cheart go leagfaí síos leis an Rialachán seo critéir aonfhoirmeacha trína n-aithneofar gnóthais shóisialta mar ghnóthais phunainne incháilithe. Is é is príomhchuspóir do ghnóthais shóisialta tionchar sóisialta dearfach a bhaint amach seachas a mbrabús a uasmhéadú. I bhfianaise an mhéid sin, le go mbeidh gnóthas punainne incháilithe, ba cheart go gceanglófaí leis an Rialachán seo go mbeidh tionchar sóisialta dearfach agus intomhaiste bainte amach aige, go n-úsáideann sé a bhrabús chun a phríomhchuspóir a bhaint amach agus go ndéantar an gnóthas a bhainistiú ar shlí fhreagrach agus thrédhearcach. I gcásanna atá eisceachtúil, i bprionsabal, inar mian le gnóthas punainne incháilithe brabús a dháileadh ar scairshealbhóirí agus ar úinéirí, ba cheart go mbeadh nósanna imeachta agus rialacha réamhshainithe ag an ngnóthas punainne incháilithe maidir leis an tslí a dháiltear brabús ar scairshealbhóirí agus ar úinéirí. Ba cheart go sonrófaí sna rialacha sin nach ndéanfaidh an dáileadh brabúis dochar don phríomhchuspóir sóisialta.

(8) Ar ghnóthais shóisialta tá réimse leathan gnóthas, i bhfoirmeacha dlíthúla éagsúla, a sholáthraíonn earraí agus seirbhísí sóisialta do dhaoine leochaileacha agus imeallaithe. I measc na seirbhísí sin tá rochtain ar thithíocht, cúram sláinte, cúnamh do sheandaoine nó do dhaoine faoi mhíchumas, cúram leanaí, rochtain ar fhostaíocht agus ar oiliúint agus bainistíocht spleáchais. Ina measc freisin tá gnóthais a úsáideann modh táirgthe earraí nó seirbhísí le cuspóir sóisialta, ach nach dtagann a ngníomhaíochtaí faoi sholáthar earraí agus seirbhísí sóisialta. Ar na gníomhaíochtaí sin tá imeascadh sóisialta agus gairmiúil trí rochtain ar fhostaíocht a thabhairt do dhaoine atá faoi mhíbhuntáiste go háirithe de bharr easpa cáilíochtaí nó fadhbanna sóisialta nó gairmiúla as a dtig eisiamh agus imeallú.

(9) De bharr na riachtanas sonrach cistiúcháin atá ag gnóthais shóisialta, is gá go mbeadh soiléire ann maidir leis na cineálacha ionstraimí ba cheart do CEFS a úsáid i gcás cistiúcháin den saghas sin. Ba cheart go leagfaí síos leis an Rialachán seo, dá bhrí sin, rialacha aonfhoirmeacha maidir leis na hionstraimí incháilithe a úsáidfidh CEFS chun infheistíochtaí a dhéanamh, lena n-áirítear ionstraimí cothromais, ionstraimí fiachais, infheistíochtaí i CEFSanna eile agus iasachtaí gearrthéarmacha agus fadtéarmacha.

(10) Le go bhfanfaidh an tsolúbthacht riachtanach ina bpunann infheistíochta, féadfaidh CEFSanna infheistiú freisin i sócmhainní eile seachas ionstraimí cáilitheacha a mhéid is nach sáróidh na hinfheistíochtaí sin na teorainneacha atá leagtha síos leis an Rialachán seo le haghaidh infheistíochtaí neamhcháilitheacha. Níor cheart sealúchais ghearrthéarmacha ar nós airgid thirim agus coibhéisí airgid a chur san áireamh chun na teorainneacha atá leagtha síos le haghaidh infheistíochtaí neamhcháilitheacha sa Rialachán seo a ríomh.

(11) Lena áirithiú go bhféadfar brath ar an sonrúchán "Ciste Eorpach um Fhiontraíocht Shóisialta" agus go mbeidh sé éasca ag infheisteoirí ar fud an Aontais é a aithint, ba cheart go leagfaí síos leis an Rialachán seo nach mbeidh ach bainisteoirí CEFS a chomhlíonann na critéir cháilíochta aonfhoirmeacha a leagtar síos sa Rialachán seo incháilithe an sonrúchán sin a úsáid chun CEFSanna a mhargú ar fud an Aontais.

(12) Lena áirithiú go mbeidh próifíl shainiúil agus sho-aitheanta a bheidh oiriúnach dá gcuspóir ag na CEFSanna, ba cheart go mbeadh rialacha aonfhoirmeacha ann maidir le comhdhéanamh na punainne agus maidir leis na teicníochtaí infheistíochta a cheadaítear do chistí den sórt sin.

(13) Lena áirithiú nach mbeidh CEFSanna ina gcúis le forbairt rioscaí sistéamacha, agus lena áirithiú go ndíreoidh gníomhaíochtaí infheistíochta na gcistí sin ar thacaíocht a thabhairt do ghnóthais phunainne incháilithe, níor cheart go gceadófaí iasachtaíocht ná giaráil ar leibhéal an chiste. Mar sin féin, le go gceadófar don chiste riachtanais eisceachtúla leachtachta a d’fhéadfadh teacht chun cinn idir an glaoch ar chaipiteal atá geallta ag infheisteoirí agus fáil iarbhír an chapitil sin sna cuntais a chumhdach, ba cheart go gceadófaí iasachtaíocht ghearrthéarmach.

(14) Lena áirithiú go ndéantar CEFSanna a mhargú le hinfheisteoirí a bhfuil an t-eolas, an taithí agus an inniúlacht acu dul sna rioscaí a iompraíonn na cistí sin, agus d’fhonn muinín an infheisteora in CEFS a choimeád, ba cheart coimircí sonracha áirithe a leagan síos. Dá bhrí sin, níor cheart CEFSanna a mhargú i gcoitinne ach le hinfheisteoirí atá ina gcliaint ghairmiúla nó ar féidir caitheamh leo mar chliaint ghairmiúla faoi Threoir 2004/39/CE ó Pharlaimint na hEorpa agus ón gComhairle an 21 Aibreán 2004 maidir le margaí in ionstraimí airgeadais lena leasaítear Treoracha 85/611/CEE agus 93/6/CEE ón gComhairle agus Treoir 2000/12/CE ó Pharlaimint na hEorpa agus ón gComhairle agus lena n-aisghairtear Treoir 93/22/CEE ón gComhairle[10]. Mar sin féin, le go mbeidh bonn infheisteoirí a bheidh leathan a dhóthain ann le haghaidh infheistíochtaí in CEFSanna, is inmhianta go mbeidh rochtain ag infheisteoirí áirithe eile ar na cistí sin, lena n-áirítear daoine aonair a bhfuil glanfhiúchas ard ag baint leo. I gcás na n-infheisteoirí eile sin, ba cheart coimircí sonracha a leagan síos lena áirithiú nach ndéantar CEFSanna a mhargú ach le hinfheisteoirí a bhfuil an phróifíl iomchuí acu chun na hinfheistíochtaí sin a dhéanamh. Ba cheart margú trí phleananna coigiltis thréimhsiúil a eisiamh leis na coimircí sin.

(15) Lena áirithiú nach n-úsáidfidh ach bainisteoirí CEFS a chomhlíonann critéir cháilíochta aonfhoirmeacha maidir le hiompar ar an margadh an sonrúchán “Ciste Eorpach um Fhiontraíocht Shóisialta”, ba cheart rialacha aonfhoirmeacha a bhunú leis an Rialachán seo maidir le gnó a sheoladh agus maidir leis an ngaol idir bainisteoir CEFS agus a infheisteoirí. Ar an gcúis chéanna, ba cheart go leagfaí síos coinníollacha aonfhoirmeacha leis an Rialachán seo maidir le láimhseáil coinbhleachtaí leasa a bheadh ag na bainisteoirí sin. Ba cheart go gceanglófaí freisin ar an mbainisteoir leis na rialacha sin na socruithe eagraíochtúla agus riaracháin is gá a chur i bhfeidhm lena áirithiú go ndéanfar coinbhleachtaí leasa a láimhseáil go cuí.

(16) Ar phríomhthréithe de na cistí infheistíochta atá dírithe ar ghnóthais shóisialta, agus gné a idirdhealaíonn iad ó chineálacha eile cistí infheistíochta, tá an tionchar sóisialta dearfach a chruthaítear sa bhreis ar an toradh airgeadais a ghintear d’infheisteoirí. Ba cheart a cheangal leis an Rialachán seo, dá bhrí sin, go mbunóidh na bainisteoirí CEFS nósanna imeachta chun an tionchar sóisialta dearfach a bheidh le baint amach trí infheistiú i ngnóthais phunainne incháilithe a thomhas agus faireachán a dhéanamh air.

(17) D’fhonn sláine an tsonrúcháin “Ciste Eorpach um Fhiontraíocht Shóisialta” a áirithiú, ba cheart go mbeadh critéir cháilíochta ar áireamh sa Rialachán seo freisin maidir le heagrú an bhainisteora CEFS. Ba cheart go leagfaí síos leis an Rialachán seo, dá bhrí sin, ceanglais chomhréireacha maidir leis an riachtanas dóthain acmhainní teicniúla agus daonna a chothabháil, chomh maith le dóthain cistí dílse le haghaidh bainistiú cuí CEFSanna.

(18) Is gá a áirithiú, ar mhaithe le cosaint infheisteoirí, go ndéantar meastóireacht chuí ar shócmhainní CEFSanna. Ba cheart go mbeadh rialacha maidir le luacháil sócmhainní ar áireamh, dá bhrí sin, i ndoiciméad reachtúil an CEFS. Ba cheart go n-áiritheodh sé sin sláine agus trédhearcacht na luachála.

(19) D’fhonn a áirithiú go dtabharfaidh na bainisteoirí CSFS a bhaineann úsáid as an sonrúchán “Ciste Eorpach um Fhiontraíocht Shóisialta” cuntas leordhóthanach ar a ngíomhaíochtaí, ba cheart rialacha aonfhoirmeacha maidir le tuarascálacha bliantúla a leagan síos.

(20) D’fhonn sláine an tsonrúcháin “Ciste Eorpach um Fhiontraíocht Shóisialta” a áirithiú ó dhearcadh na n-infheisteoirí, is bainisteoirí cistí atá iomlán trédhearcach faoina mbeartas infheistíochta agus a spriocanna infheistíochta, agus na bainisteoirí sin amháin, ba cheart dóibh an sonrúchán sin a úsáid. Ba cheart go leagfaí síos leis an Rialachán seo, dá bhrí sin, rialacha aonfhoirmeacha maidir le ceanglais nochta a bheidh de dhualgas ar an mbainisteoir CEFS a chomhlíonadh maidir lena infheisteoirí. Áirítear ar na ceanglais sin na gnéithe sin a bhaineann go sonrach le hinfheistíochtaí i ngnóthais shóisialta, sa chaoi is go bhféadfar comhleanúnachas agus inchomparáideacht níos mó na faisnéise sin a bhaint amach. Uirthi sin tá faisnéis faoi na critéir agus na nósanna imeachta a úsáidtear chun gnóthais phunainne incháilithe áirithe a roghnú mar spriocanna infheistíochta. Áirítear freisin faisnéis faoin tionchar sóisialta dearfach a bheidh le baint amach ag an mbeartas infheistíochta agus an tslí ba cheart faireachán agus measúnú a dhéanamh air. Lena áirithiú go mbeidh muinín ag infheisteoirí as infheistíochtaí den sórt sin, áirítear freisin faisnéis faoi shócmhainní an CEFS nach n-infheistítear i ngnóthais phunainne incháilithe agus an tslí ina roghnaítear na sócmhainní sin.

(21) Lena áirithiú go ndéanfar maoirseacht éifeachtach ar na ceanglais aonfhoirmeacha atá sa Rialachán seo, ba cheart d’údarás inniúil an Bhallstáit baile maoirseacht a dhéanamh ar an tslí a chomhlíonfaidh an bainisteoir CEFS na ceanglais aonfhoirmeacha a leagtar amach sa Rialachán seo. Chuige sin, ba cheart don bhainisteoir CEFS ar mian leis a chistí a mhargú faoin sonrúchán “Ciste Eorpach um Fhiontraíocht Shóisialta” údarás inniúil a Bhallstáit baile a chur ar an eolas go bhfuil sé de rún aige sin a dhéanamh. Ba cheart don údarás inniúil an bainisteoir cistí a chlárú más rud é gur tugadh an fhaisnéis uile is gá agus má tá socruithe oiriúnacha curtha ar bun maidir le ceanglais an Rialacháin seo a chomhlíonadh. Ba cheart don chlárú sin a bheith bailí ar fud an Aontais.

(22) Lena áirithiú go ndéanfar maoirseacht éifeachtach ar chomhlíonadh na gceanglas aonfhoirmeach atá leagtha amach sa Rialachán seo, ba cheart go leagfaí síos ann freisin rialacha maidir leis na dálaí faoinar gá faisnéis a tugadh don údarás inniúil sa Bhallstát baile a thabhairt cothrom le dáta.

(23) Lena áirithiú go ndéanfar maoirseacht éifeachtach ar na ceanglais atá leagtha síos sa Rialachán seo, ba cheart go mbunófaí leis freisin próiseas fógraí trasteorann idir na húdaráis inniúla, próiseas a chuirfí i ngníomh trí chlárú an bhainisteora CEFS ina Bhallstát baile.

(24) D’fhonn coinníollacha trédhearcacha a choimeád le haghaidh mhargú CEFSanna ar fud an Aontais, ba cheart é a chur de chúram ar an Údarás Eorpach um Urrúis agus Margaí (ESMA) bunachar sonraí lárnach a chothabháil ina liostófar na CEFSanna go léir atá cláraithe i gcomhréir leis an Rialachán seo.

(25) Lena áirithiú go ndéanfar maoirseacht éifeachtach ar na ceanglais aonfhoirmeacha atá leagtha amach sa Rialachán seo, ba cheart go leagfaí síos ann freisin liosta de na cumhachtaí maoirseachta a bheidh ar fáil ag na húdaráis inniúla.

(26) D’fhonn forfheidhmiú cuí a áirithiú, ba cheart go n-áireofaí sa Rialachán seo pionóis i gcás shárú a phríomhfhorálacha, eadhon na rialacha maidir le comhdhéanamh na punainne, maidir le coimircí a bhaineann le céannacht na n-infheisteoirí incháilithe, agus maidir le húsáid an tsonrúcháin “Ciste Eorpach um Fhiontraíocht Shóisialta” ag bainisteoirí CEFS cláraithe amháin. Ba cheart a leagan síos gur toirmeasc ar úsáid an tsonrúcháin agus baint an bhainisteora cistí ón gclár a bheadh ina thoradh ar shárú na bpríomhfhorálacha sin.

(27) Ba cheart faisnéis maoirseachta a mhalartú idir na húdaráis inniúla sa Bhallstát baile, sa Bhallstát aíochta agus an ESMA.

(28) Chun comhar rialála éifeachtach a áirithiú idir na heintitis a bhfuil sé de chúram orthu comhlíonadh na gcritéar aonfhoirmeach a leagtar síos sa Rialachán seo a mhaoirsiú, is gá go mbeidh leibhéal ard rúndachta gairmiúla i bhfeidhm maidir leis na húdaráis náisiúnta ábhartha uile agus maidir leis an ESMA.

(29) Ba cheart go n-áiritheofaí comhchuibhiú leanúnach agus leibhéal ard maoirseachta ar fud an Aontais leis na caighdeáin theicniúla sna seirbhísí airgeadais. Ós rud é gur comhlacht é a bhfuil saineolas atá thar a bheith speisialaithe aige, bheadh sé éifeachtúil agus iomchuí forbairt dréachtchaighdeán teicniúil cur chun feidhme nach bhfuil baint acu le roghanna beartais a chur faoi chúram an ESMA, agus go mbeadh siad le cur faoi bhráid an Choimisiúin.

(30) Ba cheart a thabhairt de chumhacht don Choimisiún caighdeáin theicniúla cur chun feidhme a ghlacadh trí ghníomhartha cur chun feidhme de bhun Airteagal 291 den Chonradh ar Fheidhmiú an Aontais Eorpaigh agus i gcomhréir le hAirteagal 15 de Rialachán (AE) Uimh. 1095/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (an tÚdarás Eorpach um Urrúis agus Margaí), lena leasaítear Cinneadh Uimh. 716/2009/CE agus lena n‑aisghairtear Cinneadh Uimh. 2009/77/CE ón gCoimisiún[11]. Ba cheart é a chur de chúram ar an ESMA caighdeáin theicniúla cur chun feidhme a dhréachtú le haghaidh fhormáid agus mhodh an nós imeachta fógra dá dtagraítear in Airteagal 16.

(31) D’fhonn na ceanglais a leagtar amach sa Rialachán seo a shonrú, ba cheart an chumhacht a tharmligean chuig an gCoimisiún chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh maidir leis na modhanna a úsáidfear do ríomh agus d'fhaireachán na tairsí dá dtagraítear sa Rialachán seo a shonrú, maidir leis na mionsonraí a shonrú le haghaidh gnóthais phunainne incháilithe a aithint, le haghaidh na gcineálacha coinbhleachtaí leasa nach mór do bhainisteoirí CEFS a sheachaint agus na mbeart a dhéanfar ina leith sin, maidir le mionsonraí na nósanna imeachta chun an tionchar sóisialta a bheidh le baint amach ag na gnóthais phunainne incháilithe a thomhas agus maidir leis na mionsonraí a bhaineann le sonrú na gceanglas trédhearcachta. Tá sé thar a bheith tábhachtach go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear le saineolaithe. Ba cheart tionscnaimh féinrialála agus cóid iompair a chur san áireamh le linn na hoibre sin.

(32) Ba cheart don Choimisiún a áirithiú, agus gníomhartha tarmligthe á n-ullmhú agus á dtarraingt suas aige, go ndéanfar doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle.

(33) Ceithre bliana ar a laghad tar éis don Rialachán seo teacht i bhfeidhm, ba cheart athbhreithniú a dhéanamh ar an Rialachán le go gcuirfear forbairt mhargadh na CEFSanna san áireamh. Bunaithe ar an athbhreithniú sin, déanfaidh an Coimisiún tuarascáil agus aon athruithe reachtacha a ghabhann léi, de réir mar is iomchuí, a chur chuig Parlaimint na hEorpa agus chuig an gComhairle.

(34) Urramaítear cearta bunúsacha leis an Rialachán seo mar aon leis na prionsabail a aithnítear, go háirithe, i gCairt um Chearta Bunúsacha an Aontais Eorpaigh, lena n‑áirítear ceart ómóis don saol príobháideach agus teaghlaigh agus ceart saoirse chun gnó a sheoladh.

(35) Is le Treoir 95/46 ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin[12] a rialaítear próiseáil na sonraí pearsanta a dhéanfar i mBallstáit i gcomhthéacs an Rialacháin seo agus faoi mhaoirseacht údarais inniúla na mBallstát, go háirithe na húdaráis phoiblí neamhspleácha atá sainithe ag na Ballstáit. Is le Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine aonair a chosaint i ndáil le sonraí pearsanta a phróiseáil ag institiúidí agus comhlachtaí an AE agus maidir le saorghluaiseacht na sonraí sin[13] a rialaítear próiseáil na sonraí pearsanta arna déanamh ag an ESMA faoi chuimsiú an Rialacháin seo agus faoi mhaoirseacht an Mhaoirseora Eorpaigh ar Chosaint Sonraí.

(36) Is ar leibhéal an Aontais amháin is féidir cuspóir an Rialacháin seo, eadhon Margadh Inmheánach a fhorbairt le haghaidh CEFSanna trí chreat a leagan síos le haghaidh chlárú bhainisteoirí CEFS lena n-éascófar margú CEFSanna ar fud an Aontais, a bhaint amach. Féadfaidh an tAontas bearta a ghlacadh i gcomhréir le prionsabal na coimhdeachta mar atá leagtha amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach,

TAR ÉIS AN RIALACHÁN SEO A GHLACADH:

CAIBIDIL I ÁBHAR, RAON FEIDHME AGUS SAINMHÍNITHE

Airteagal 1

Leagtar síos leis an Rialachán seo ceanglais aonfhoirmeacha le haghaidh na mbainisteoirí sin de ghnóthais chomhinfheistíochta ar mian leo an sonrúchán “Ciste Eorpach um Fhiontraíocht Shóisialta” (CEFS) a úsáid agus na coinníollacha maidir le gnóthais chomhinfheistíochta a mhargú faoin sonrúchán sin san Aontas, rud a chuirfidh le dea-fheidhmiú an mhargaidh inmheánaigh.

Leagtar síos freisin leis an Rialachán seo rialacha aonfhoirmeacha maidir le bainisteoirí CEFS a mhargú le hinfheisteoirí incháilithe ar fud an Aontais, maidir le comhdhéanamh phunainn na CEFSanna, maidir le teicníochtaí agus ionstraimí infheistíochta incháilithe, agus maidir le heagrú, trédhearcacht agus iompar bainisteoirí CEFS a dhéanann CEFSanna a mhargú ar fud an Aontais.

Airteagal 2

1. Beidh feidhm ag an Rialachán seo maidir le bainisteoirí gnóthas comhinfheistíochta mar a shainítear in Airteagal 3(1)(b) atá bunaithe san Aontas agus atá faoi réir cláraithe le húdaráis inniúla a mBallstáit baile i gcomhréir le hAirteagal 3(3)(a) de Threoir 2011/61/CE, ar an gcoinníoll go ndéanann na bainisteoirí sin bainistíocht ar phunanna CEFSanna nach bhfuil a gcuid sócmhainní iomlána faoi bhainistíocht níos airde ná tairseach EUR 500 milliún nó, sna Ballstáit sin nach é an Euro an t-airgeadra oifigiúil iontu, an luach comhfhreagrach san airgeadra náisiúnta ar dháta theacht i bhfeidhm an Rialacháin seo.

2. Le linn don tairseach dá dtagraítear i mír 1 a bheith á ríomh, ní bheidh gá ag bainisteoirí gnóthas comhinfheistíochta a bhainistíonn cistí seachas CEFSanna na sócmhainní a bhainistítear san cistí sin a chomhiomlánú.

3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 24 maidir le modhanna ríomha na tairsí dá dtagraítear i mír 1 den Airteagal seo agus maidir le faireachán a dhéanamh ar bhonn leanúnach ar chomhlíonadh na tairsí sin.

Airteagal 3

1. Chun críocha an Rialacháin seo, beidh feidhm ag na sainmhínithe seo a leanas:

(a) ciallaíonn “Ciste Eorpach um Fhiontraíocht Shóisialta” (CEFS) gnóthas comhinfheistíochta a dhéanann 70 faoin gcéad ar a laghad dá ranníocaíochtaí caipitil comhiomlánaithe agus dá chaipiteal geallta neamhghlaoite a infheistiú i sócmhainní ar infheistíochtaí cáilitheacha iad;

(b) ciallaíonn “gnóthas comhinfheistíochta” gnóthas a thiomsaíonn caipiteal ó infheisteoirí éagsúla d’fhonn é a infheistiú i gcomhréir le beartas infheistíochta sainithe chun sochair na n-infheisteoirí sin agus nach dteastaíonn údarú uaidh de bhun Airteagal 5 de Threoir 2009/65/CE;

(c) ciallaíonn “infheistíochtaí cáilitheacha” na hionstraimí seo a leanas:

(i) ionstraim chothromais:

– arna heisiúint ag gnóthas punainne incháilithe agus arna sealbhú go díreach ag an CEFS ón ngnóthas punainne incháilithe nó

– arna heisiúint ag gnóthas punainne incháilithe mar mhalairt ar urrús cothromais arna eisiúint ag an ngnóthas punainne incháilithe nó

– arna heisiúint ag gnóthas ar foghnóthas faoi úinéireacht thromlach an mháthairghnóthais atá sa ghnóthas punainne incháilithe agus a shealbhaíonn an CEFS mar mhalairt ar ionstraim chothromais arna heisiúint ag an ngnóthas punainne incháilithe;

(ii) ionstraimí fiachais urrúsaithe agus neamhurrúsaithe, arna n-eisiúint ag gnóthas punainne incháilithe;

(iii) aonaid nó scaireanna de CEFS eile nó de roinnt CEFSanna eile;

(iv) idir iasachtaí meántéarmacha agus iasachtaí fadtéamaracha ar thug an CEFS do ghnóthais phunainne incháilithe;

(v) aon chineál eile sealúchais i ngnóthas punainne incháilithe.

(d) ciallaíonn “gnóthas punainne incháilithe” gnóthas nach raibh, tráth na hinfheistíochta ó CEFS, liostaithe ar mhargadh rialáilte mar a shainítear i bpointe (14) d’Airteagal 4(1) de Threoir 2004/39/CE, nach sáraíonn a láimhdeachas bliantúil EUR 50 milliún, nó nach sáraíonn iomlán an chláir chomhordaithe bhliantúil EUR 43 milliún, nach gnóthas comhinfheistíochta é féin agus:

(i) a bhfuil sé mar phríomchuspóir aige tionchar sóisalta dearfach intomhaiste a bhaint amach i gcomhréir lena airteagail chomhlachais, a reachtanna agus aon doiciméid reachtúla eile lena leagtar síos an gnó, i gcás:

– go soláthraíonn an gnóthas seirbhísí nó earraí do dhaoine leochaileacha nó imeallaithe; nó

– go n-úsáideann an gnóthas modh táirgthe earraí nó seirbhísí trína léirítear a chuspóir sóisialta;

(ii) a úsáideann a bhrabús chun a phríomhchuspóir a bhaint amach seachas an brabús a dháileadh agus a bhfuil nósanna imeachta agus rialacha réamhshainithe i ngníomh aige maidir le haon imthosca ina ndáiltear brabús ar scairshealbhóirí agus ar úinéirí;

(iii) a bhainistítear ar bhealach cuntasach agus trédhearcach, go háirithe trí pháirt a thabhairt d’oibrithe, do chustaiméirí agus do pháirtithe leasmhara a mbíonn tionchar ag a chuid gníomhaíochtaí gnó orthu.

(e) ciallaíonn “cothromas” leas úinéireachta i ngnóthas, a léirítear le scaireanna nó le foirm eile sealúchais i gcaipiteal an ghnóthais phunainne incháilithe arna eisiúint ag na hinfheisteoirí;

(f) ciallaíonn “margú” tairiscint nó láithriú díreach nó indíreach ar thionscnamh an bhainisteora CEFS nó thar ceann an bhainisteora sin d’aonaid nó de scaireanna CEFS atá faoina bhainistíocht nó a bhainistíonn sé le hinfheisteoirí atá cláraithe nó a bhfuil oifig chláraithe acu san Aontas;

(g) ciallaíonn “caipiteal geallta” aon ghealltanas faoina mbeadh oibleagáid ar dhuine leas a fháil sa CEFS nó ranníocaíochtaí caipitil a dhéanamh leis an CEFS;

(h) ciallaíonn “bainisteoir CEFS” duine dlítheanach arb é a ghnó rialta CEFS amháin ar a lagad a bhainistiú;

(i) ciallaíonn “Ballstát baile” an Ballstát ina bhfuil an bainisteoir CEFS bunaithe nó ina bhfuil a oifig chláraithe lonnaithe;

(j) ciallaíonn “Ballstát aíochta” an Ballstát, seachas an Ballstát baile, ina ndéanann an bainisteoir CEFS CEFSanna a mhargú i gcomhréir leis an Rialachán seo;

(k) ciallaíonn “údarás inniúil” an t-údarás náisiúnta a bheidh ainmnithe, de réir dlí nó rialacháin, ag an mBallstát baile chun bainisteoirí gnóthas comhinfheistíochta dá dtagraítear in Airteagal 2(1) a chlárú.

2. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 24 chun na cineálacha seirbhísí nó earraí agus modhanna táirgthe seirbhísí nó earraí trína léirítear cuspóir sóisialta dá dtagraítear i bpointe (i) de mhír 1(d) den Airteagal seo a shonrú agus cuirfear san áireamh na cineálacha éagsúla gnóthas punainne incháilithe agus na himthosca sin inar féidir brabús a dháileadh ar úinéirí agus ar infheisteoirí.

CAIBIDIL II COINNÍOLLACHA MAIDIR LEIS AN SONRÚCHÁN “CISTE EORPACH UM FHIONTRAÍOCHT SHÓISIALTA” A ÚSÁID

Airteagal 4

Beidh bainisteoirí CEFS a chomhlíonfaidh na ceanglais a leagtar amach sa Chaibidil seo i dteideal an sonrúchán “Ciste Eorpach um Fhiontraíocht Shóisialta” a úsáid chun CEFSanna a mhargú ar fud an Aontais.

Airteagal 5

1. Áiritheoidh bainisteoirí CEFS, le linn dóibh sócmhainní seachas infheistíochtaí cáilitheacha a fháil, nach n-úsáidfear ach 30 faoin gcéad ar a mhéad de ranníocaíochtaí caipitil comhiomlánaithe agus de chaipiteal geallta neamhghlaoite an CEFS chun sócmhainní seachas infheistíochtaí a fháil. Ní chuirfear sealúchais ghearrthéarmacha airgid thirim agus coibhéisí airgid san áireamh chun an teorainn sin a ríomh.

2. Ní dhéanfaidh bainisteoirí CEFS iasachtaíocht, ní eiseoidh siad oibleagáidí fiachais, ní thabharfaidh siad ráthaíochtaí, ar leibhéal an CEFS, agus ní úsáidfidh siad aon mhodh, ar leibhéal an CEFS, trína méadófaí neamhchosaint an chiste, cibé trí airgead nó urrúis a fháil ar iasacht, trí shuíomhanna díorthacha a fháil nó ar aon mhodh eile.

3. Ní bheidh feidhm ag an toirmeasc atá leagtha amach i mír 2 maidir le hiasachtaíocht ar feadh téarma neamh-in-athnuaite nach faide ná 120 lá féilire chun leachtacht a chur ar fáil idir glaoch ar chaipiteal geallta agus fáil caipitil gheallta ó infheisteoirí.

Airteagal 6

Déanfaidh bainisteoirí CEFS aonaid agus scaireanna na CEFSanna atá á mbainistiú acu a mhargú go heisiach le hinfheisteoirí a mheastar gur cliaint ghairmiúla iad i gcomhréir le Roinn I d’Iarscríbhinn II de Threoir 2004/39/CE nó ar féidir iad a láimhseáil, ar iarratas, mar chliaint ghairmiúla i gcomhréir le Roinn II d'Iarscríbhinn II de Threoir 2004/39/CE, nó le hinfheisteoirí eile ar choinníoll go gcomhlíontar na coinníollacha seo a leanas:

(a) tá sé geallta ag na hinfheisteoirí eile sin EUR 100 000 ar a laghad a infheistiú;

(b) tá sé dearbhaithe i scríbhinn ag na hinfheisteoirí eile sin, i ndoiciméad ar leithligh ón gconradh a tugadh i gcrích maidir leis an ngealltanas infheistíochta, go bhfuil siad ar an eolas faoi na rioscaí a bhaineann leis an ngealltanas atá beartaithe;

(c) déanfaidh an bainisteoir CEFS measúnú ar shaineolas, ar thaithí agus ar eolas an infheisteora, gan glacadh leis roimh ré go bhfuil an t-eolas agus an taithí ó thaobh an mhargaidh de atá liostaithe i Roinn I d’Iarscríbhinn II de Threoir 2004/39/CE ag an infheisteoir;

(d) tá an bainisteoir CEFS sách cinnte de, i bhfianaise an chineáil infheistíochta atá beartaithe, go bhfuil an t-infheisteoir in acmhainn a chinntí infheistíochta féin a dhéanamh agus na rioscaí a bhaineann leo a thuiscint, agus go bhfuil gealltans den sórt sin iomchuí don infheisteoir sin;

(e) tá sé dearbhaithe i scríbhinn ag an mbainisteoir CEFS go ndearna sé an measúnú dá dtagraítear i bpointe (c) agus gur tháinig sé ar an tuairim dá dtagraítear i bpointe (d).

Airteagal 7

Déanfaidh na bainisteoirí CEFS na nithe seo a leanas maidir leis an CEFS atá á mbainistiú acu:

(a) agus a ngníomhaíochtaí á riaradh acu, gníomhóidh siad leis an scil chuí, leis an gcúram cuí agus leis an dícheall cuí;

(b) cuirfidh siad na beartais agus na nósanna imeachta iomchuí i bhfeidhm chun míchleachtais a chosc má tá súil ann go réasúnta go ndéanfadh na míchleachtais sin difear do leasanna infheisteoirí agus na ngnóthas punainne incháilithe;

(c) déanfaidh siad a ngníomhaíochtaí gnó a riaradh sa chaoi is go gcuirfear na leasanna is fearr chun cinn do na CEFSanna atá á mbainistiú acu, do na hinfheisteoirí sna CEFSanna sin, agus do shláine an mhargaidh;

(d) cuirfidh siad leibhéal ard díchill i bhfeidhm maidir le roghnú agus faireachán leanúnach na n-infheistíochtaí sna gnóthais phunainne incháilithe;

(e) beidh dóthain eolais agus tuisceana acu ar na gnóthais phunainne incháilithe sin a bhfuil infheistíocht acu iontu.

Airteagal 8

1. Déanfaidh na bainisteoirí CEFS coinbhleachtaí leasa a aithint agus a sheachaint agus, i gcás nach féidir iad a sheachaint, déanfaidh siad bainistíocht agus faireachán orthu agus, i gcomhréir le mír 4, nochtfaidh siad na coinbhleachtaí leasa sin lena áirithiú nach ndéanfaidh siad dochar díobhálach do leasanna na CEFSanna agus a n‑infheisteoirí agus go láimhseáiltear go cóir na CEFSanna sin atá á mbainistiú acu.

2. Aithneoidh bainisteoirí CEFS, go háirithe, na coinbhleachtaí leasa sin a d’fhéadfadh teacht chun cinn idir

(a) bainisteoirí CEFS, na daoine sin a dhéanann gnó an bhainisteora CEFS a riaradh go héifeachtach, fostaithe nó aon duine eile a bhfuil baint acu leis an mbainisteoir CEFS ó thaobh rialú de, agus an CEFS atá á bhainistiú ag an mbainisteoir CEFS nó na hinfheisteoirí sna CEFSanna sin;

(b) CEFS nó na hinfheisteoirí sa CEFS sin, agus CEFS eile atá á bhainistiú ag an mbainisteoir CEFS sin, nó na hinfheisteoirí sa CEFS eile sin.

3. Déanfaidh bainisteoirí CEFS socruithe éifeachtacha eagraíochtúla agus riaracháin a chothabháil agus a oibriú d’fhonn na ceanglais a leagtar síos i mír 1 agus mír 2 a chomhlíonadh.

4. Déanfar coinbhleachtaí leasa a nochtadh mar a thagraítear dó i mír 1, i gcás nach leor na socruithe eagraíochtúla a rinne an bainisteoir CEFS chun coinbhleachtaí leasa a aithint, a chosc, a bhainistiú agus a mhonatóiriú lena áirithiú, le muinín réasúnta, go mbeidh cosc ar an mbaol damáiste do leasanna na n-infheisteoirí. Déanfaidh bainisteoirí CEFS nádúr ginearálta nó foinsí na gcoinbhleachtaí leasa a nochtadh go soiléir do na hinfheisteoirí sula ndéanfaidh siad gnó a riaradh thar a gceann.

5. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 24 agus sonrófar iontu:

(a) na cineálacha coinbhleachtaí leasa dá dtagraítear i mír 2 den Airteagal seo;

(b) na bearta a bhfuil súil go ndéanfaidh na bainisteoirí CEFS, i dtéarmaí na struchtúr agus nósanna imeachta eagraíochtúla agus riaracháin, d’fhonn coinbhleachtaí leasa a aithint, a chosc, a bhainistiú, a mhonatóiriú agus a nochtadh.

Airteagal 9

1. I gcás gach CEFS a bhainistíonn na bainisteoirí CEFS, úsáidfidh siad nósanna imeachta chun tomhas agus faireachán a dhéanamh ar an méid a mbeidh an tionchar sóisialta dearfach a bhfuil siad tiomanta dó bainte amach ag na gnóthais phunainne incháilithe, ina n-infheistíonn an CEFS.

2. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 24 agus sonrófar iontu mionsonraí na nósanna imeachta dá dtagraítear i mír 1 den Airteagal seo, maidir le gnóthais phunainne incháilithe éagsúla.

Airteagal 10

Beidh dóthain cistí dílse ag na bainisteoirí CEFS, i gcónaí, agus úsáidfidh siad acmhainní teicniúla agus daonna leordhóthanacha agus iomchuí a bheidh riachtanach do bhainistíocht chuí CEFSanna.

Airteagal 11

Déanfar rialacha maidir le luacháil sócmhainní a leagan síos i ndoiciméid reachtúla an CEFS.

Airteagal 12

1. Cuirfidh bainisteoirí CEFS tuarascáil bhliantúil ar fáil d’údarás inniúil an Bhallstáit baile i gcás gach CEFS atá á bhainistiú acu tráth nach déanaí ná 6 mhí ó dheireadh na bliana airgeadais. Tabharfar tuairisc sa tuarascáil ar chomhdhéanamh phunainn an CEFS agus gníomhaíochtaí na bliana roimhe sin. Beidh na cuntais airgeadis iniúchta a bhaineann leis an CEFS ar áireamh sa tuarascáil. Táirgfear í i gcomhréir leis na caighdeáin tuairiscithe reatha agus na téarmaí ar chomhaontaigh an bainisteoir CEFS agus na hinfheisteoirí orthu. Cuirfidh na bainisteoirí CEFS an tuarascáil ar fáil d’infheisteoirí arna iarraidh sin dóibh. Féadfaidh bainisteoirí CEFS agus infheisteoirí teacht ar chomhaontú eatarthu féin faoi nochtuithe breise.

2. Beidh na gnéithe seo a leanas, ar a laghad, sa tuarascáil bhliantúil:

(a) mionsonraí, de réir mar is iomchuí, faoin toradh sóisialta iomlán ar an mbeartas infheistíochta agus an modh a úsáideadh chun an toradh sin a thomhas;

(b) ráiteas maidir le haon dífheistiú a tharla a bhaineann le gnóthais phunainne incháilithe;

(c) tuairisc ina mínítear ar de thoradh nó nach de thoradh na gcritéar dá dtagraítear i bpointe (e) d’Airteagal 13(1) a tharla dífheistiú i ndáil le sócmhainní eile an CEFS nach n-infheistítear i ngnóthais phunainne incháilithe;

(d) achoimre ar na gníomhaíochtaí a rinne an bainisteoir CEFS maidir leis na gnóthais phunainne incháilithe dá dtagraítear i bpointe (k) d’Airteagal 13(1).

3. I gcás ina gceanglófar ar bhainisteoir CEFS tuarascáil bhliantúil airgeadais a phoibliú i gcomhréir le hAirteagal 4 de Threoir 2004/109/CE ó Pharlaimint na hEorpa agus ón gComhairle[14] maidir leis an CEFS, féadfar an fhaisnéis dá dtagraítear i mír 1 agus mír 2 den Airteagal seo a thabhairt go leithleach nó mar chuid bhreise den tuarascáil bhliantúil airgeadais.

Airteagal 13

1. Cuirfidh bainisteoirí CEFS a n-infheisteoirí ar an eolas faoi na gnéithe seo a leanas ar a laghad sula ndéanfaidh siad cinneadh infheistíochta:

(a) céannacht an bhainisteora CEFS agus aon soláthraithe seirbhísí eile atá faoi chonradh ag an mbainisteoir CEFS maidir lena mbainistíocht, agus tuairisc ar a ndualgais;

(b) tuairisc ar straitéis infheistíochta agus ar chuspóirí an CEFS, lena n-áirítear tuairisc ar na cineálacha gnóthas punainne incháilithe agus ar an bpróiseas agus na critéir a úsáidtear le hiad a aithint, na teicníochtaí infheistíochta a d’fhéadfadh sé a úsáid, agus aon srianta infheistíochta is infheidhme;

(c) an tionchar sóisialta dearfach a bhfuil beartas infheistíochta an CEFS dírithe air, lena n-áirítear nuair is ábhartha, réamh-mheastacháin ar na torthaí sin de réir mar is réasúnta, agus faisnéis faoi fheidhmíocht go dtí seo sa réimse sin;

(d) na modheolaíochtaí le húsáid chun an tionchar sóisialta a thomhas;

(e) tuairisc ar na sócmhainní seachas gnóthais phunainne incháilithe agus an próiseas agus na critéir a úsáidtear chun na sócmhainní sin a roghnú murar airgead tirim nó coibhéisí airgid iad;

(f) tuairisc ar phróifíl riosca an CEFS agus aon rioscaí a bhaineann leis na sócmhainní inar féidir leis an gciste infheistíocht a dhéanamh iontu nó na teicníochtaí infheistíochta is féidir a úsáid;

(g) tuairisc ar nós imeachta luachála an CEFS agus ar an modh praghsála chun sócmhainní a luacháil, lena n-áirítear na modhanna a úsáidtear chun gnóthais phunainne incháilithe a luacháil;

(h) tuairisc ar na táillí, na muirir agus na costais uile agus ar na huasmhéideanna díobh a bheidh ar infheisteoirí a íoc go díreach nó go hindíreach;

(i) tuairisc ar an tslí a ríomhtar luach saothair an bhainisteora CEFS;

(j) feidhmíocht airgeadais an CEFS go dtí seo, má tá sí ar fáil;

(k) na seirbhísí tacaíochta gnó agus na gníomhaíochtaí tacaíochta eile a bhfuil an bainisteoir CEFS ag soláthar nó ag eagrú trí thríú páirtithe d’fhonn forbairt, fás nó oibriú leanúnach, i gcásanna áirithe, na ngnóthas punainne incháilithe ina n‑infheistíonn an CEFS a éascú nó, i gcás nach soláthraítear na seirbhísí nó na gníomhaíochtaí sin, míniú faoi sin;

(l) tuairisc ar na nósanna imeachta trína bhféadfaidh an CEFS a straitéis infheistíochta nó a bheartas infheistíochta, nó an dá cheann acu, a athrú.

2. Beidh an fhaisnéis go léir dá dtagraítear i mír 1 cothrom, soiléir agus ní bheidh sí míthreorach. Coimeádfar í cothrom le dáta agus déanfar í a athbhreithniú go rialta.

3. I gcás ina gceanglófar ar an mbainisteoir CEFS réamheolaire a fhoilsiú i gcomhréir le Treoir 2003/71/CE ó Pharlaimint na hEorpa agus ón gComhairle[15] nó i gcomhréir leis an dlí náisiúnta maidir leis an CEFS, féadfar an fhaisnéis dá dtagraítear i mír 1 den Airteagal seo a thabhairt go leithleach nó mar chuid den réamheolaire.

4. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 24 agus sonrófar iontu:

(a) ábhar na faisnéise dá dtagraítear i bpointe (b) go pointe (e) agus pointe (k) de mhír 1 den Airteagal seo;

(b) an tslí is féidir an fhaisnéis dá dtagraítear i bpointe (b) go pointe (e) agus pointe (k) de mhír 1 den Airteagal seo a chur i láthair ar shlí aonfhoirmeach d’fhonn an t-uasléibheal inchomparáideachta a áirithiú.

CAIBIDIL III MAOIRSEACHT AGUS COMHAR RIARACHÁIN

Airteagal 14

1. Na bainisteoirí CEFS a bhfuil sé beartaithe acu an sonrúchán “Ciste Eorpach um Fhiontraíocht Shóisialta” a úsáid chun a CEFS a mhargú, cuirfidh siad údarás inniúil a mBallstáit baile ar an eolas faoin rún sin agus cuirfidh siad an fhaisnéis seo a leanas ar fáil:

(a) céannacht na ndaoine a dhéanann bainistíocht na CEFSanna a sheoladh go héifeachtach;

(b) céannacht na CEFSanna sin a ndéanfar a n-aonaid nó a scaireanna a mhargú agus a straitéisí infheistíochta;

(c) faisnéis faoi na socruithe a rinneadh maidir le ceanglais Chaibidil II a chomhlíonadh;

(d) liosta de Bhallstáit a bhfuil sé beartaithe ag an mbainisteoir CEFS gach CEFS a mhargú.

2. Ní dhéanfaidh údarás inniúil an Bhallstáit baile an bainisteoir CEFS a chlárú ach amháin má tá sé sásta gur comhlíonadh na coinníollacha seo a leanas:

(a) go bhfuil an fhaisnéis a cheanglaítear agus dá dtagraítear faoi mhír 1 iomlán;

(b) go bhfuil na socruithe a fhógraítear faoi phointe (c) de mhír 1 oiriúnach chun ceanglais Chaibidil II a chomhlíonadh.

3. Beidh an clárú bailí i gcríoch iomlán an Aontais agus fágfaidh sé go bhféadfaidh bainisteoirí CEFS CEFSanna a mhargú faoin sonrúchán “Cistí Eorpacha um Fhiontraíocht Shóisialta” ar fud an Aontais.

Airteagal 15

Déanfaidh an bainisteoir CEFS an fhaisnéis a thugtar d’údarás inniúil an Bhallstáit baile a thabhairt cothrom le dáta i gcás ina bhfuil sé beartaithe ag an mbainisteoir CEFS:

(a) CEFS nua a mhargú;

(b) CEFS atá ann cheana i mBallstát ach nár luadh sa liosta dá dtagraítear i bpointe (d) d’Airteagal 14(1) a mhargú.

Airteagal 16

1. Díreach tar éis bainisteoir CEFS a chlárú, déanfaidh údarás an Bhallstáit baile fógra faoi go bhfuil an bainisteoir CEFS cláraithe a thabhairt do na Ballstáit atá luaite i gcomhréir le pointe (d) d’Airteagal 14(1) den Rialachán seo agus don ESMA.

2. Ní dhéanfaidh na Ballstáit baile atá luaite i gcomhréir le pointe (d) d’Airteagal 14(1) den Rialachán seo aon cheanglais nó nósanna imeachta riaracháin a bhaineann le margú a chuid CEFSanna a fhorchur ar an mbainisteoir CEFS atá cláraithe i gcomhréir le hAirteagal 14, agus ní cheanglóidh siad aon fhormheas a bheith déanta ar an margú sula dtosóidh sé.

3. D’fhonn a áirithiú go gcuirfear an t-Airteagal seo i bhfeidhm go haonfhoirmeach, forbróidh an ESMA dréachtchaighdeáin theicniúla cur chun feidhme chun formáid an fhógra a chinneadh.

4. Déanfaidh an ESMA dréachtaí de na caighdeáin theicniúla cur chun feidhme sin a chur faoi bhráid an Choimisiúin faoin [cuir isteach dáta].

5. Tabharfar de chumhacht don Choimisiún na caighdeáin theicniúla cur chun feidhme dá dtagraítear i mír 3 a ghlacadh i gcomhréir leis an nós imeachta a leagtar síos in Airteagal 15 de Rialachán (AE) Uimh. 1095/2010[16].

Airteagal 17

Coimeádfaidh an ESMA bunachar sonraí lárnach, a bheidh inrochtana ag an bpobal ar an Idirlíon, ina liostófar na bainisteoirí CEFS uile atá cláraithe san Aontas i gcomhréir leis an Rialachán seo.

Airteagal 18

Déanfaidh údarás inniúil an Bhallstáit baile comhlíonadh na gceanglas a leagtar amach sa Rialachán seo a mhaoirsiú.

Airteagal 19

I gcomhréir leis an dlí náisiúnta, beidh na cumhachtaí maoirseachta agus imscrúdaithe ar fad ag údaráis inniúla a bheidh de dhíth orthu chun a gcuid feidhmeanna a fheidhmiú. Beidh na cumhachtaí seo a leanas acu go háirithe:

(a) rochtain a iarraidh ar aon doiciméad i bhfoirm ar bith agus cóip de a fháil nó a ghlacadh;

(b) a cheangal ar an mbainisteoir CEFS faisnéis a sholáthar gan mhoill;

(c) faisnéis a iarraidh ar aon duine a bhaineann le gníomhaíochtaí an bhainisteora CEFS nó an CEFS;

(d) tabhairt faoi chigireachtaí ar an láthair le fógra roimh ré nó dá uireasa;

(e) bearta oiriúnacha a dhéanamh chun a áirithiú go leanann bainisteoir CEFS ar aghaidh ag comhlíonadh ceanglais an Rialacháin seo;

(f) ordú a eisiúint lena n-áiritheofar go gcomhlíonfaidh bainisteoir CEFS ceanglais an Rialacháin seo agus go scorfar ó aon athdhéanamh iompraíochta a d’fhéadfadh a bheith ina shárú ar an Rialachán seo.

Airteagal 20

1. Leagfaidh na Ballstáit síos na rialacha maidir le bearta riaracháin agus smachtbhannaí is infheidhme i leith sáruithe ar fhorálacha an Rialacháin seo agus déanfaidh siad na bearta uile is gá d’fhonn a áirithiú go gcuirfear chun feidhme iad. Beidh na bearta agus na smachtbhannaí dá bhforáiltear éifeachtach, comhréireach agus athchomhairleach.

2. Faoin [24 mí ó theacht i bhfeidhm an Rialacháin seo] tabharfaidh na Ballstáit fógra i dtaobh na rialacha dá dtagraítear i mír 1 don Choimisiún agus don ESMA. Tabharfaidh siad fógra gan mhoill don Choimisiún agus don ESMA faoi aon leasú a dhéanfar air ina dhiaidh sin.

Airteagal 21

1. Déanfaidh údarás inniúil an Bhallstáit baile na bearta iomchuí dá dtagraítear i mír 2 sna cásanna seo a leanas:

(a) má theipeann ar na bainisteoirí CEFS na ceanglais atá infheidhme maidir le comhdhéanamh na punainne a chomhlíonadh i gcomhréir le hAirteagal 5;

(b) má theipeann ar na bainisteoirí CEFS an CEFS a mhargú le hinfheisteoirí incháilithe i gcomhréir le hAirteagal 6;

(c) má úsáideann na bainisteoirí CEFS an sonrúchán “Ciste Eorpach um Fhiontraíocht Shóisialta” gan iad a bheith cláraithe le húdarás inniúil a mBallstáit baile i gcomhréir le hAirteagal 14.

2. Sna cásanna dá dtagraítear i mír 1, déanfaidh údarás inniúil an Bhallstáit baile na bearta seo a leanas, de réir mar is iomchuí:

(a) úsáid an tsonrúcháin “Ciste Eorpach um Fhiontraíocht Shóisialta” a thoirmeasc le haghaidh mhargú ceann amháin nó níos mó de CEFSanna an bhainisteora CEFS;

(b) an bainisteoir CEFS a bhaint den chlár.

3. Cuirfidh údaráis inniúla an Bhallstáit baile údaráis inniúla na mBallstát aíochta atá luaite i gcomhréir le pointe (d) d’Airteagal 14(1) ar an eolas faoi bhaint an bhainisteora CEFS ón gclár dá dtagraítear i bpointe (b) de mhír 1 den Airteagal seo.

4. Rachaidh an ceart CEFS amháin nó níos mó a mhargú san Aontas faoin sonrúchán “Ciste Eorpach um Fhiontraíocht Shóisialta” as feidhm le héifeacht láithreach ó dháta chinneadh an údaráis inniúil dá dtagraítear i bpointe (a) nó i bpointe (b) de mhír 2.

Airteagal 22

1. Comhoibreoidh na húdaráis inniúla agus an ESMA le chéile nuair is gá chun a gcuid dualgas faoi seach a dhéanamh faoin Rialachán seo.

2. Déanf aidh siad gach faisnéis agus doiciméad is gá a mhalartú chun sáruithe ar an Rialachán seo a aithint agus a leigheas.

Airteagal 23

1. Tá gach duine a oibríonn nó a d’oibrigh do na húdaráis inniúla nó don ESMA, agus na hiniúchóirí agus na saineolaithe a fuair treoir ó na húdaráis inniúla agus ón ESMA, faoi cheangal ag oibleagáid na rúndachta gairmiúla. Ní dhéanfar aon fhaisnéis rúnda a fhaigheann na daoine sin i mbun a gcuid dualgas a nochtadh le haon duine nó le húdarás ar bith, seachas i bhfoirm achoimre nó i bhfoirm chomhiomláin ionas nach bhféadfaí bainisteoirí CEFS agus CEFSanna a aithint ar leithligh, gan dochar do chásanna a chumhdaítear faoin dlí coiriúil nó faoi imeachtaí faoin Rialachán seo.

2. Ní chuirfear bac ar údaráis inniúla na mBallstát nó ar an ESMA faisnéis a mhalartú i gcomhréir leis an Rialachán seo nó le reachtaíocht eile de chuid an Aontais is infheidhme maidir le bainisteoirí CEFS agus CEFSanna.

3. I gcás ina bhfaigheann údaráis inniúla agus an ESMA faisnéis rúnda i gcomhréir le mír 1, ní fhéadfaidh siad an fhaisnéis sin a úsáid ach le linn dóibh a bheith i mbun a gcuid dualgas agus chun críche imeachtaí riaracháin agus breithiúnacha.

CAIBIDIL IV FORÁLACHA IDIRTHRÉIMHSEACHA AGUS CRÍOCHNAITHEACHA

Airteagal 24

1. Tugtar de chumhacht don Choimisiún gníomhartha tarmligthe a ghlacadh faoi réir na gcoinníollacha atá leagtha síos san Airteagal seo.

2. Tabharfar tarmligean na cumhachta dá dtagraítear in Airteagail 2(3), 3(2), 8(5), 9(2) agus 13(4) don Choimisiún go ceann tréimhse ceithre bliana ón dáta a thiocfaidh an Rialachán seo i bhfeidhm. Déanfaidh an Coimisiún tuarascáil maidir leis an tarmligean cumhachtaí a tharraingt suas tráth nach déanaí ná naoi mí roimh dheireadh na tréimhse ceithre bliana sin. Déanfar tarmligean na cumhachta a fhadú go hintuigthe ar feadh tréimhsí comhfhaid, mura rud é go ndéanann Parlaimint na hEorpa nó an Chomhairle agóid i gcoinne fadaithe den sórt sin nach déanaí ná trí mhí roimh dheireadh gach tréimhse.

3. Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagail 2(3), 3(2), 8(5), 9(2) agus 13(4) a chúlghairm tráth ar bith. I gcás cinnidh maidir le cúlghairm, cuirfear deireadh le tarmligean na cumhachta atá sonraithe sa chinneadh sin. Beidh éifeacht leis an lá tar éis lá foilsithe an chinnidh in Iris Oifigiúil an Aontais Eorpaigh nó ar dháta ina dhiaidh sin a shonrófar sa chinneadh sin. Ní dhéanfaidh sé difear do bhailíocht aon cheann de na gníomhartha tarmligthe atá i bhfeidhm cheana féin.

4. A luaithe a ghlacfaidh sé gníomh tarmligthe, tabharfaidh an Coimisiún fógra ina leith go comhuaineach do Pharlaimint na hEorpa agus don Chomhairle.

5. Ní thiocfaidh gníomh tarmligthe i bhfeidhm ach i gcás nár chuir Parlaimint na hEorpa nó an Chomhairle ina choinne laistigh de thréimhse 2 mhí ó cuireadh Parlaimint na hEorpa nó an Chomhairle ar an eolas faoin ngníomh sin nó, i gcás inar chuir Parlaimint na hEorpa agus an Chomhairle araon in iúl don Choimisiún roimh dhul in éag don tréimhse sin, nach gcuirfidh siad i gcoinne an ghnímh. Cuirfear dhá mhí leis an tréimhse sin ar thionscnamh ó Pharlaimint na hEorpa nó ón gComhairle.

Airteagal 25

1. Ceithre bliana ar a laghad tar éis an dáta a chuirfear na Rialachán seo i bhfeidhm, déanfaidh an Coimisiún athbhreithniú ar an Rialachán seo. Beidh ar áireamh san athbhreithniú sin suirbhé ginearálta ar fheidhmiú na rialacha sa Rialachán seo agus an taithí a fuarthas le linn iad a chur i bhfeidhm, lena n-áirítear:

(a) an úsáid, cibé acu ar bhonn intíre nó ar bhonn trasteorann, a bhain bainisteoirí CEFS i mBallstáit éagsúla as an sonrúchán “Ciste Eorpach um Fhiontraíocht Shóisialta”;

(b) an úsáid a bhain CEFSanna as na hinfheistíochtaí cáilitheacha éagsúla agus an tionchar a bhí ag an úsáid sin ar fhorbairt gnóthas sóisialta ar fud an Aontais;

(c) cur i bhfeidhm praiticiúil na gcritéar maidir le gnóthais phunainne incháilithe a aithint agus an tionchar a bhí aige sin ar fhorbairt gnóthas sóisialta ar fud an Aontais;

(d) raon feidhme an Rialacháin seo, lena n-áirítear an tairseach EUR 500 milliún.

2. Tar éis dul i gcomhairle leis an ESMA, déanfaidh an Coimisiún tuarascáil agus aon togra reachtach a ghabhann léi, de réir mar is iomchuí, a chur chuig Parlaimint na hEorpa agus chuig an gComhairle.

Airteagal 26

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 22 Iúil 2013, cé is moite d’Airteagail 2(3), 3(2), 8(5), 9(2) agus 13(4), a mbeidh feidhm acu amhail ón dáta a thiocfaidh an Rialachán i bhfeidhm.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil, an

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] Tugtar gnóthais shóisialta ar na gnólachtaí sin sa téacs dlí ar chúiseanna soiléire maidir le foirm an ghnólachta. Tugtar fiontair shóisialta orthu freisin. Ba cheart na téarmaí difriúla sin a thuiscint mar théarmaí idirmhalartacha i bhformhór na gcásanna.

[2] Féach J.P.Morgan, Impact Investments: An Emerging Asset Class, 2011.

[3] Is é an cur síos a thugtar ar láithriú príobháideach ná urrúis a dhíol le líon beag infheisteoirí roghnaithe mar bhealach chun caipiteal a thiomsú. Is gnách gur bainc mhóra, cistí frithpháirteacha, comhlachtaí árachais agus cistí pinsean iad na hinfheisteoirí sin a mbíonn lámh acu i láithriú príobháideach. Tá láithriú príobháideach contrártha le heisiúint phoiblí, is é sin nuair a chuirtear urrúis ar fáil lena ndíol ar an margadh oscailte.

[4] http://ec.europa.eu/internal_market/smact/docs/20110413-communication_en.pdf

[5] Féach http://ec.europa.eu/internal_market/investment/social_investment_funds_en.htm.

[6] IO C ...lch...

[7] IO C , , lch. .

[8] IO L 302, 17.11.2009, lch. 32.

[9] IO L 174, 1.7.2011, lch. 1.

[10] IO L 145, 30.4.2004, lch. 1.

[11] IO L 331, 15.12.2010, lch. 84.

[12] IO L 281, 23.11.1995, lch. 31.

[13] IO L 8, 12.1.2001, lch. 1.

[14] IO L 390, 31.12.2004, lch. 38.

[15] IO L 345, 31.12.2003, lch. 64.

[16] IO L 331, 15.12.2010, lch. 84.